2 Samuel - Aceh Bible - Old Testament / 2Samuel-22\nÓh ka lheueh TUHAN geupeuseulamat Nabi Daud nibak Saul dan nibak meubagoe musoh gobnyan nyang laén, Nabi Daud laju geuca-e ngon lagu nyang ceudah ubak TUHAN:\n2 Ulôn cinta ubak Droeneueh ya, TUHAN, Droeneueh kheueh teunaga ulôn.\n3 TUHAN ban lagée kuta nyang kong teumpat ulôn meulindong. Allah ulôn ban lagée gunong batée, teumpat ulôn meureului. Lagée peurisai Gobnyan geutôb ulôn, dan geujaga ulôn jeuet aman sabe.\n4 Ulôn meulakée ubak TUHAN nyang patot teupujoe, Gobnyan ka geupeu beubaih ulôn nibak musoh-musoh ulôn.\n5 Ulôn jikeulileng lé bahya mawôt dan teugeunang lé ié raya keubinasaan.\n6 Ulôn jikeulileng lé bahya mawôt, jeunieb mawôt meulinteung dikeue ulôn.\n7 Lam keuadaan ulôn teukeupong lôn meulakée ubak TUHAN, ulôn kliek ubak Allah ulôn lôn lakée tulông. Di Baét Gobnyan TUHAN geudeungoe su ulôn dan geupeutrok nyang ulôn lakée.\n8 Laju bumoe meuhayak dan meuhayon, gaki-gaki gunong pih goyah dan meuhayak sabab Allah ka mureuka!\n9 Asab jiteubiet meukeubok lam ruhueng idong Gobnyan, bara apui nyang hu jiteubiet nibak babah Gobnyan.\n10 Langét dimanyang geuplah dua, laju geutreun kheueh Gobnyan, deungon awan nyang seupôt na dimiyueb gaki Gobnyan.\n11 Gobnyan geupo sira geugiduek ateueh kerub; Gobnyan meulayang di ateueh sayeub angén.\n12 Geutôb droe Geuh deungon seupôt; awan ngon reudok nyang teubai jikeulileng Gobnyan.\n13 Kilat nyang muble dikeue Gobnyan, jiteubiet awan, ujeuen éh meunan cit ngon apui.\n14 Teuka TUHAN ngon su lagée lagée su geulanteue di langét, Allah Nyang Mahamanyang geupeudeungoe su Gobnyan.\n15 Gobnyan laju geupeutek bubena aneuk panah Geuh, dan sampoe teupeu crebre bubena musoh. Gobnyan geuseumama ban lagée kilat meu-ulang-ulang dan sampoe awaknyan jiplueng teung bayeueng ka hana meuteuntée le.\n16 Tuwie ié laôt nyang lhok sampoe teubeudôh dan meunan cit ngon lapek bumoe sampoe teuhah bak watée TUHAN geu dumpék musoh Gobnyan deungon that mureuka.\n17 Nibak di manyang TUHAN geusunyueng jaroe Gobnyan; geumat bak ulôn dan laju geutarek dalam ié nyang lhok.\n18 Gobnyan ka geupeuseulamat ulôn nibak musoh nyang kha dan nibak ureuëng nyang jibanci ulôn sabab awaknyan lumpah that teuga meunyoe ngon ulôn.\n19 Awaknyan jiprang ulôn bak watée ulôn jitimpa lé beuncana teuma TUHAN kheueh nyang jeuet keu peunulông ulôn.\n20 TUHAN kheueh nyang peulheueh ulôn nibak banmandum bala dan nyang peuseulamat ulôn sabab Gobnyan meukeunong keu ulôn.\n21 TUHAN geubalaih peue nyang ulôn peubuet nyang beuna; Gobnyan geubri beureukat keu ulôn sabab ulôn hana meusalah.\n22 Ulôn keubiet that taát ubak peurintah TUHAN, dan hana lôn meupaleng nibak Po teu Allah ulôn.\n23 Banmandum huköm Gobnyan ulôn peubuet, bubena peurintah Gobnyan hana lôn peulalée.\n24 Gobnyan geuteupeue bahwa ulôn hana meucupa dan lôn peujiôh droe nibak buet nyang salah.\n25 Teuma TUHAN geubalaih buet ulôn nyang beutôi sabab Gobnyan geuteupeue bahwa ulôn hana meusalah.\n26 TUHAN, Droeneueh that seutia keu ureuëng nyang seutia dan jroh ubak nyang jroh.\n27 Ubak ureuëng suci neupeugah Droeneueh suci, dan keu ureuëng nyang jeuhet jeuet keumusoh TUHAN.\n28 Ureuëng nyang miyueb até TUHAN peuseulamat; teuma ureuëng nyang congkak TUHAN peutundok.\n29 TUHAN kheueh nyang puhu panyöt ulôn; dan TUHAN Allah ulôn kheueh nyang peupeungéuh ulôn didalam seupôt.\n30 TUHAN kheueh nyang peuteuga ulôn mangat beuhase lôn peuhanco bubena musoh; deungon geubantu lé Po teu Allah hase ulôn peuhanco kuta peutahanan awaknyan.\n31 Peue nyang geupeubuet lé Po teu Allah na kheueh sampoereuna, dan janji nyang ka geupeugah lé TUHAN na kheueh jeuet teupeucaya! Gobnyan saban lagée peurisai lé banmandum nyang jijak meulindong ubak Gobnyan.\n32 Sabab TUHAN mantong kheueh nyang Po teu Allah; Allah kheueh nyang jeuet keu nyang bila geutanyoe.\n33 Gobnyan na kheueh Po teu Allah nyang peuteuga ulôn dan Gobnyan geupeubuet rotjak ulôn nyoe aman.\n34 Gobnyan nyang peukong gaki ulôn ban lagée gaki rusa, dan Gobnyan kheueh teuma nyang jaga keuseulamat ulôn di ateueh gunong-gunong.\n35 TUHAN geulatih ulôn pakriban cara teujak muprang, akhéjih ka hase ulôn reuntang aneuk panah nyang paleng teuga.\n36 TUHAN, Droeneueh kheueh nyang peulindong dan nyang peuseulamat ulôn, dan neutumpang ulôn deungon kuasa Droeneueh ulôn jeuet keumeugah sabab lé neutulông lé Droeneueh.\n37 Droeneueh teuma nyang jaga ulôn mangat ulôn bék keunong teuen dan ulôn hántom na reubah.\n38 Ulôn tiyeub musoh ulôn dan ulôn peutaloe awaknyan, dan pantang ulôn surot sigohlom awaknyan binasa.\n39 Ulôn seumpom awaknyan sampoe hán hase jibeudôh le, awaknyan reubah hana meudaya dimiyueb gaki ulôn.\n40 Droeneueh nyang bri teunaga keu ulôn mangat jeuet lônjak muprang, dan keuhai meunang ateueh musoh-musoh ulôn.\n41 Droeneueh nyang peucrok sampoe musoh ulôn jiplueng nibak ulôn; dan ureuëng nyang jibanci keu ulôn ka habéh ulôn peubinasa.\n42 Awaknyan jilakée tulông, teuma hana nyang tem bantu, awaknyan jimeuhôi TUHAN, teuma hana geujaweueb.\n43 Awaknyan ulôn peuhanco ngon ulôn peureumok ban lagée abée nyang ro meutabu, dan ulôn sampôh ban lagée luhob nibak rot raya.\n44 Droeneueh nyang peubeubaih ulôn nibak kawöm nyang doraka, dan neupeujeuet ulôn keupeunguasa ateueh bansa-bansa; bansa nyang hana ulôn turi ka jeuet keunamiet ulôn.\n45 Meunan cit deungon ureuëng aséng jitundok ubak ulôn, dan jitaát meunyoe jideungoe peurintah ulôn.\n46 Beuhé ngon ceubeueh awaknyan ka gadôh; awaknyan yo meugám-gám laju jiteubiet nibak kuta jih.\n47 TUHAN udeb! Teupujoe kheueh nyang bila ulôn! Teupeu agong kheueh keubeusaran Allah, nyang peuseulamat ulôn!\n48 Gobnyan nyang peumeunang Ulôn ateueh musoh ulôn, meunan cit deungon bansa-bansa geupeutaklok dikeue ulôn,\n49 meunan cit geupeuseulamat ulôn ateueh lawan-lawan ulôn. TUHAN, Droeneueh nyang bri meunang ateueh musoh ulôn, Droeneueh nyang lindong ulôn nibak ureuëng nyang keujam.\n50 Teuma ulôn peuagong Droeneueh lamkawan bubena bansa, dan ulôn meuca-e lagu seumujoe ubak Droeneueh.\n51 Allah ka geubri meunang nyang lumpah raya keu raja nyang geubaiát lé Gobnyan, Gobnyan teutab geugaséh ubak ureuëng nyang ka geupiléh, nyang kheueh Nabi Daud dan keuturonan gobnyan keu siumu masa.


Roma 6 (ACEH)\n1Meunyoe meunan, peu kheueh nyang jeuet tapeugah? Peu kheueh geutanyoe tapeubuet desya sabe mangat Allah geugaséh keu tanyoe?\n2Teuntée hana! Desya hana le meukuasa ateueh geutanyoe, ngon lagée nyan, panena hase tanyoe udeb sabe tapeubuet desya?\n3Peu kheueh Gata mandum tateupeue bahwa bak watée tanyoe teupumanö, tanyoe ka teupeusaboh ngon Isa? Ngon lagée nyan makna jih tanyoe ka geupeu saboh lam maté Gobnyan.\n4Ngon teupumanö nyan, tanyoe teupeukubu meusajan ngon Almaseh dan meusajan maté ngon Gobnyan, mangat jeuet lagée toh Almaseh ka geupeu udeb nibak maté ngon kuasa Bapak nyang mulia, meunan kheueh tanyoe hase tarasa udeb nyang barô.\n5Meunyoe tanyoe ka jeuet meusaboh ngon Almaseh sabab tanyoe meusajan maté ngon Gobnyan, tanyoe teuma jeuet meusaboh ngon Gobnyan sabab geutanyoe meusajan geupeu udeb lom saban lagée Gobnyan.\n6Tanyoe tateupeue bahwa tabiát geutanyoe nyang katreb sibagoe manusia ka teupeumaté meusajan-sajan ngon Almaseh bak kayée saleb mangat kuasa tabiát geutanyoe nyang meudesya nyan teupeuhanco; ngon lagée nyan tanyoe hana le jipeubudak lé desya.\n7Sabab meunyoe sidroe-droe ureuëng maté, ureuëng nyan teupeubeubaih nibak kuasa desya.\n8Meunyoe tanyoe maté meusajan ngon Almaseh, tanyoe peucaya bahwa tanyoe pih teuma udeb meusajan Gobnyan.\n9Sabab tanyoe tateupeue bahwa Almaseh ka geupeu udeb nibak maté dan Gobnyan hana teuma maté le; maté hana meukuasa le ateueh droe Gobnyan.\n10Maté nyang geurasa lé Almaseh na kheueh maté ateueh desya. Nyan na jih sigoe mantong keu siumu masa. Dan udeb nyang geurasa bak watée nyoe na kheueh udeb keu Po teu Allah.\n11Gata pih harôh gata anggab droe gata maté ateueh desya, teuma udeb lam hubongan nyang krab ngon Allah meulalu Isa.\n12Bék le peubiyeu desya jikuasa udeb gata nyang fana mangat Gata bék taturot keuheundak gata nyang jeuhet.\n13Meunan cit bék teuma Gata seurah anggota tuboh gata ubak kuasa desya keu teupeuguna keu meukeusut-meukeusut nyang jeuhet. Teuma peujok kheueh droe gata ubak Allah sibagoe ureuëng nyang ka geupinah nibak maté ubak udeb. Bie kheueh bansaboh tuboh gata ubak Allah mangat geupeu guna keu geupeubuet keuheundak Allah.\n14Desya hana jeuet jikuasa ateueh gata, sabab gata hana le udeb dimiyueb huköm agama Yahudi teuma ka dimiyueb rakhmat Allah.\n15Jinoenyoe, peue keusimpolan jih? Peu kheueh jeuet tanyoe meudesya, sabab tanyoe ka hana le dimiyueb kuasa huköm agama Yahudi, teuma ka dimiyueb rakhmat Allah? Sagai-sagai hana!\n16Peu kheueh gata teupeu meunyoe gata peujok droe ubak sidroe-droe ureuëng keu teupeubuet keuheundak jih ngon lagée nyan gata na kheueh namiet ureuëng nyang gata taát nyan !!-- aléh namiet desya nyang jiba gata ubak maté, atawa namiet nyang taát ubak Allah, dan ngon lagée nyan meugét lom teuma ngon Allah.\n17Teuma teurimong gaséh ubak Allah! Sabab yoh masa ilée gata jeuet keu namiet desya, teuma bak watée nyoe gata ngon sipeunoh até gata taát ubak peungajaran nyang beutôi nyang ka teubri ubak gata.\n18Gata ka teupeubeubaih nibak desya, dan jinoenyoe jeuet keu hamba lagée nyang geulakée lé Allah.\n19Sabab daya pike gata that-that leumoh, ulôn peuguna tambeh-tambeh keunamiet mangat leubeh gata muphom. Yoh watée ilée gata peujok droe bansaboh tuboh gata sibagoe namiet keu hai-hai nyang kutoe dan nyang jeuhet keu meukeusut-meukeusut nyang jeuhet teuma. Meunan cit bak watée nyoe, bah kheueh gata jok bansaboh tuboh gata sibagoe hamba lagée nyang geukeuheundak lé Allah keu meukeusut-meukeusut Allah nyang khusos.\n20Watée gata jicok keunamiet lé desya, gata hana jikuasa lé keuheundak Po teu Allah.\n21Bak watée nyan peu kheueh laba jih nyang gata teurimong nibak hai-hai nyang bak watée nyoe gata malée bak tapeubuet? Buet-buet nyang lagée nyan teuma teuba ubak maté!\n22Teuma jinoenyoe gata kateupeubeubaih nibak desya, dan jeuet keu hamba Allah. Laba gata na kheueh bahwa Gata udeb khusos keu Po teu Allah dan hai nyan jipeuhase udeb seujati dan keukai.\n23Sabab maté na kheueh upah nibak desya; teuma udeb seujati dan keukai meusajan ngon Isa Tuhan tanyoe na kheueh meuneubri nyang geubri lé Allah ngon cuma-cuma.


Kisah Rasui-Rasui - Book Narration: Holy Bible - New Testament / Acts-11 Gentiles accepted\nRasui-rasui dan ureuëng-ureuëng meuiman bansaboh Yudea jideungoe bahwa ureuëng-ureuëng nyang hana meuagama Yahudi pih ka jiteurimong feureuman Allah.\n2 Óh lheueh nyan watée Petrus geujak u Yerusalem, ureuëng-ureuëng Yahudi nyang ka lheueh jimeuiman nyan, jihina keu Petrus. Awaknyan jipeugah lagée nyoe,\n3 "Keupeue gata jak u rumoh ureuëng-ureuëng nyang gohlom teupeukatan? Dan gata makheun teuma meusajan-sajan ngon awaknyan!"\n4 Ngon sabab nyan Petrus geupeu trang bak awaknyan mandum nyang ka teujadi, phon nibak awai, Petrus geupeugah,\n5 "Ulôn teungoh meudoá di banda Yope, laju deuh ulôn ngieng lam saboh keumalon. Ulôn ngieng laju na sapeue-peue lagée siôn ija nyang luwah teupeutreun nibak langét, meugantung nibak ban peuet boh sagoe jih, óh lheueh nyan laju jipiôh bak binéh ulôn.\n6 Watée ulôn kalon u dalam nyan, laju ulôn ngieng beulatang-beulatang nyang meugaki peuet, beulatang-beulatang kleut, beulatang-beulatang nyang jimeu-éue dan cicém-cicém kleut.\n7 Óh lheueh nyan laju ulôn deungoe na saboh su nyang jipeugah ubak ulôn, 'Beudôh laju hai Petrus! Sie kheueh laju nyan dan gata pajoh!'\n8 Teuma ulôn jaweueb, 'Hánjeuet Tuhan! Gohlom na ulôn makheun peunajoh nyang hareuem atawa najih.'\n9 Teuma su nyan geupeugah lom nibak langét, 'Barang nyang ka geupeugah haleue lé Allah bék gata peugah hareuem.'\n10 Ulôn ngieng hai nyan sampoe lhée goe dan akhé jih banmandum teubeuôt lom lam syeuruga.\n11 Paih bak watée nyan cit teuma ban lhée droe nibak Kaisarea, nyang jiyue jak meurumpok ngon ulôn, trok u rumoh teumpat ulôn éh.\n12 Laju Roh Allah geuyue ulôn jak meusajan-sajan ngon awaknyan dan bék na bimbeng. Ban nam droe syedara nyan pih jijak meusajan ngon ulôn u Kaisarea, dan kamoe banmandum kamoe tamong lam rumoh Kornelius.\n13 Óh lheueh nyan Kornelius jipeugah bak kamoe pakriban gobnyan jikalon sidroe malaikat jidong dirumoh jih sira jipeugah, 'Gata yue laju ureuëng jijak u Yope keu jijakhôi sidroe ureuëng agam nyang nan jih Simon Petrus.\n14 Gobnyan teuma jipeusampoe ubak gata haba keuhai teupeuseulamat gata dan keuluwarga gata.'\n15 Dan bak watée ulôn teungoh peugah haba lagée nyan," meunan kheueh Petrus geupeugah lom calitra gobnyan, "Roh Allah geutron ateueh awaknyan, saban lagée nyang teujadi ateueh geutanyoe ilée yoh awaiphon.\n16 Laju ulôn teuingat, Tuhan ka lheueh geupeugah, 'Nabi Yahya geupumanö ngon ié, teuma gata teupumanö ngon Roh Allah.'\n17 Ngon lagée nyan jeulaih that bahwa Po teu Allah geubri cit ubak ureuëng-ureuëng nyang hana meuagama Yahudi, meuneubri nyang saban geubri keu geutanyoe bak watée geutanyoe tapeucaya ubak Tuhan Isa. Ngon sabab nyan, panena mungken ulôn tam Po teu Allah!"\n18 Óh ka lheueh jideungoe nyan, awaknyan hana jibantah le. Laju awaknyan jipujoe Po teu Allah. Awaknyan jipeugah, "Meunyoe meunan, ureuëng-ureuëng nyang bukon Yahudi pih geubri keuseumpatan lé Po teu Allah keu jimeutobat nibak desya-desya jih dan jideungoe udeb nyang seujati!"\n19 Óh ka lheueh Stefanus jipoh maté, ureuëng-ureuëng nyang meuiman ubak Isa ka jipeuphon let keudeuh keunoe, akhé jih awaknyan meutabu beba hán meuhô sahoe. Na jiplueng sampoe u Fenisia, dan na teuma nyang sampoe u Siprus dan Antiokhia. Awaknyan laju jipeusampoe haba nibak Allah na kheueh ubak ureuëng-ureuëng Yahudi mantong.\n20 Teuma lamkawan ureuëng-ureuëng nyang meuiman nyan, nyang asai jih nibak Siprus dan Kirene, na teuma ureuëng-ureuëng nyang jijak u Antiophia dan jimeudakwah Haba Gét keuhai Isa ubak ureuëng-ureuëng nyang hana meuagama Yahudi cit teuma.\n21 Kuasa Tuhan na bak awaknyan sampoe jai that-that ureuëng meuiman dan jiseurah droe ubak Tuhan. 22 Haba keuhaba keuhai peuristiwa nyoe trok cit teuma ubak jeumaáh nyang na di Yerusalem. Ngon lagée nyan awaknyan laju jikirém Barnabas u Antiokhia.\n23 Dan watée Barnabas ka trok keudeh, dan jikalon pakriban Allah geubri beureukat ateueh ureuëng-ureuëng nyan, gobnyan galak that-that. Laju jilakée mangat awaknyan biet-biet patuh ubak Tuhan deungon sipeunoh até.\n24 Barnabas nyoe na kheueh ureuëng gét até dan jikuasa lé Roh Allah dan that-that jimeuiman ubak Tuhan sampoe meutamah ramé ureuëng jiseutôt Tuhan.\n25 Óh lheueh nyan Barnabas jijak u Tarsus jijak mita Saulus.\n26 Óh ka lheueh meurumpok ngon Saulus, laju jiba Saulus u Antiokhia na sithon peunoh awaknyan meugumpôi ngon jeumaáh nyang na disinan sira jipeubeuet ureuëng ramé. Di Antiokhia nyan kheueh ureuëng-ureuëng nyang peucaya keu Isa nyang keuphon that teupeugah ureuëng-ureuëng Kristen. 27 Bak watée nyan na pa dubdroe nabi nyang teuka nibak Yerusalem u Antiokhia.\n28 Lamkawan nabi-nabi nyan na nyang nan geuh Agabus. Lé durongan Roh Allah gobnyan meunubuat bahwa bansaboh donya teuma teuka musém deuk nyang paleng parah. (Dan hainyan keubiet na teujadi bak watée Kaisar Klaudius mat peurintah.)\n29 Ngon lagée nyan banmandum murit Isa nyan ka sipakat keu jikirém sumbangan keu syedara-syedara nyang na tinggai di Yudea; maséng-maséng jikirém meunurot keumampuan jih.\n30 Keuhai situju nyan teutab teupeubuet, laju Barnabas dan Saulus ji-utus keu jijak intat sumbangan nyan ubak peumimpén-peumimpén jeumaáh.


Peulhok Kuala, Ponton PPN Idi Ka Geupeusijuek – FREELINENEWS.COM\nHome/freelinenewsberitaFreelinenews Channel/freelinenewsberitaPeulhok Kuala, Ponton PPN Idi Ka Geupeusijuek\nRedaksi Send an email January 10, 2020\nAceh Timu – Supaya boat urueng meulaot bek le shok bak babah kuala Idi, nibak uroe nyoe Jeumeuat bak tanggai 10 buleun sa thoen 2020, beungoh, Ponton Pelabuhan Perikanan Nusantara Idi, kaleuh geupeusijuk ule Abu Wahab Keude Dua.\nPonton nyang didalam jih na geupeuduek saboh beco panyang jaro, singoh bak uroe Sabtu beungoh tanggai 11 buleun sa thon 2020 ka mulai kereuja kueh kuala Idi, meunan geupeugah le Kepala UPTP PPN Idi Ermansyah.\nGeupeugah lom le Pak Erman, selain na ponton ngen saboh beco, nachit saboh beco teuk dan lhee boh moto jungkat untuk geuboh tanoh u darat.\nKepala Dinas Perikanan Aceh Timu Ir Syawaluddin bak keusempatannya geupakat mandum masyarakat nelayan nyang na di PPN Idi beu geutem dukong kegiatan krok kuala nyang ka geulancarkan uleh Pihak Dinas Perikanan Provinsi Aceh.\nApet Panglima Laot Lhok Idi, Tgk Sulaiman AB, gopnyan geusambot jroh that dan geuucapkan krue semangat keu pemerintah Aceh ngen Pomerintah Aceh Timu nyang ka geupeuna saboh ponton untuk kueh krok kuala Idi bek le deui.\nDengan na ponton nyoe, stanbay sabe di Pelabuhan Idi, maka dua uroe teuk boat nelayan ka mangat bak jijakjak woe u laot, abah kuala ka lhok hana le deui.(*)\nSatu ABK Boat Jalur KM Petronas 02 Asal Pelabuhan Idi Jatuh ke Laut


Saleum :: Desainer Aceh\nRumoeh > Saleum\nDengon Bismillah kamoe buka web nyoe keu Ureung Aceh... Desainer Aceh nyoe lagee sikrak ukheu nyang di timoeh dengoen hasee Seni Aneuk Aceh, mangat meuarti geutanyoe mandumnyoe dari droe keu droe sampoe Kaneu tuloeng Syedara Masyarakat Bangsa & Ureung Aceh... sampoe dari 5% hasee Desainer Aceh disumbang keu "Aneuk Yatim, Fakir Miskin & Meuseujid"\nKamoe ureung Desainer Aceh nyang ka teuka niebak uroe nyoe meubeuoet jaroe dua blah ateuh jeumala seubagoe saleum teuka dengoen seujahteura geutanyoe keu manbandum rakan Syedara nyang na di lingka ban saboeh Nanggroe Aceh.\nTeuka kamoe bak uroe nyoe keu haba sapeukheun geutanyoe tapeugoet nanggroe dari uroe si uroe sampoe troeh aneuk cucoe beu jeut keneubah wasit PoeRabbana deungoen Nabi Muhammad.SAW nyang ka geujunjoeng lee awak awai asoe lhoek indatu geutanyoe di Aceh.\nAlhamdulillah... Tabuka haba hate ngoen pikee jinoe kateudoeng saboh website Desainer Aceh keu awak lingka nyang jroeh-jroeh nyang na di Nanggroe Aceh disinoe keuh teumpat ta samboeng meusyedara dalam ta meupakat, tapubuet, tapeugoet lam meubiedeung Desainer Aceh geutanyoe nyang lahee meubudaya dithee Seuramoe Meukkah (Serambi Makkah).\nKamoe lakee meuah meunyoe na salah nibak Syedara-Syedara nyang na di Aceh, mungken na haba nyang hana meukeunoeng di dalam hate kamoe meulakee meuah sigra. Seubab kamoe nyang na di komunitas nyoe mantoeng hina, dina, da'ef ngon fana.\nAteuh ban mandum Syedara nyang kaleuh neudukoeng dengoen neukaloen Desainer Aceh nyoe kamoe meulakee neu trimoeng geunaseh kamoe nyoe. Akhee saleum kamoe meubeuoet jaroe dua blah ateuh jeumala gantoe meuseurah droe nibak Poe to Allah.SWT.


Symbian Operating System - Wikipèdia bahsa Acèh, ènsiklopèdia bibeuëh\nSymbian, nakeuh saboh perusahaan nyang geu peudong bak thôn 1998, lam beuleuën Nam thôn nyan. Jeuët takheuën symbian nyoë nakeuh perusahaan indepèndèn nyang rôh dibantu peuteubiët lé pabrék-pabrék rayeuk lagèë Erricson, Nokia, Motorola, ngon Pison. Ureuëng-ureuëng po perusahaan nyan geu usaha saboh sistem operasi atawa OS nyang standar, nyang jeuët ji ngui lé mandum hapé. Beuët nyan meuhasé ngon jiteubiët hapé-hapé nyang meusén jih jipeulaku ngon Symbian Operating System (OS). Leubèh kureuëng na 25 juta boh hapè nyang ji ngui Symbian OS, nyoë bak thôn 2004.\nMèrèk hapé nyang paléng jithèi nyang ngui Symbian OS nakeuh NOKIA, pakon? Nyoë meuseubab, bak watéë phôn-phôn peudong Symbian, pabrèk Nokia jipeuteubiët saham leubèh kureuëng 47,9 %, leubèh le nibak pabrèk-pabrèk nyang la'én, miseuë jih BenQ, LG Electronics, Fujitsu, Mitsubisi, ngon Sharp.\nLagèë nyang ka tateupeuë, hapé that meubida ngon komputer, seubab hapé leubèh ubit, peukeuh bak batré atawa memori (keuneubah). Meunyoe meunan, OS nyang na bak komputer han jitém oh watèë tapasoë lam meusén hapé, meuseubab nyoë keuh Symbian memang geu peugèt husôh keu hapé.\nOS Symbian jitém bak hapé, mudah that bak ta peugèt program jih meunyoë ta bandéng ngon OS la'én, seubab nyoë keuh, le nyang tateumeung bak toko atawa keudèë-keudèë hapé nyang OS jih Symbian.\nBak OS Symbian na fitur CC+, JAVA (J2ME), MIDP 2.0, PesonalJava 1.1.1a, ngon WAP, ngon na fitur nyoë keuh OS Symbian jeuët tapeuluwah lom, ta kembangkan.\nSymbian na cit geupeuseudia saboh User Interface (UI) atawa aplikasi dasar ngon tampilan jih nyang na bak layeuë hapé, lagèë daftar numbôi telepon ngon Peusan (Messaging) atawa la'én jih. UI bak hapé nyang geungui tombol (keypad) teuntèë meubida ngon UI hapé nyang geungui ngon cara teugon bak layeuë (layar Sentuh).\nWikimedia Commons na mèdia nyang na meupawôt ngön: Symbian OS powered\nGeurumpök nibak "https://ace.wikipedia.org/w/index.php?title=Symbian_Operating_System&oldid=86936"\nÔn nyoe seuneulheueh geupeusaneut bak 1 Buleuen Lapan 2015, poh 22.24.


Matius 13 (ACEH)\n1Bak uroe nyan cit teuma Isa geujak nibak rumoh nyan dan laju geujak bak binéh danau dan geuduek bak binéh danau nyan.\n2Jai lagoena ureuëng nyang meuhudom ban silingka Isa, lé sabab nyan laju geujak duek lam peurahô, teuma di ureuëng ramé nyan jidong meuriti bak binéh panté.\n3Teuma Isa laju geupeurunoe ureuëng ramé nyan deungon miseue keuhai-hai nyang lumpah lé. "Sidroe ureuëng meutani jijak tabu bijéh," meunan kheueh Isa geupeu phon meucalitra.\n4"Teungoh geutabu bijéh nyan, na bijéh nyang rhot ateueh rot ueh. Laju jiteuka cicém jijak catuek bijéh nyan sampoe habéh.\n5Na teuma nyang rhot bak teumpat nyang meubatée-batée, nyang tanoh jih cit bacut. Bijéh-bijéh nyan bagaih that jitimoh sabab kureueng tanoh.\n6Teuma watée mata uroe ka jipeuphon teungoh, bijéh-bijéh nyang bantimoh nyan ka jipeuphon layée, óh lheueh nyan tho dan maté sabab ukeue jih hana jitamong sampoe óh lhok.\n7Na teuma bijéh nyang rhot di teungoh-teungoh tamah meuduro. Tamah meuduro nyan laju jitimoh sampoe habéh teutob bubena bijéh-bijéh nyan akhé jih maté.\n8Teuma na cit bijéh nyang rhot bak tanoh nyang luhu, jitimoh laju jimuboh; na nyang sireutôh, na nyang nam ploh, dan na cit nyang lhée ploh go ganda."\n9Óh ka lheueh geucalitra bandum miseue nyan laju geupeugah lé Isa, "Meunyoe gata na punyueng, deungoe kheueh!"\n10Óh lheueh nyan murit-murit Isa geuteuka dan geutanyong ubak Gobnyan, "Pakon Bapak neuboh miseue meunyoe neumeututoe ngon ureuëng ramé nyan?"\n11Geujaweueb lé Isa, "Sabab gata ka geubri anugeurah keu neuteupeue rahsia pakriban Po teu Allah geumat peurintah, teuma keu awaknyan hana.\n12Sabab ureuëng nyang ka lheueh na, teuma geubri nyang leubeh le lom, dan ureuëng nyan teuma leubeh hareuta. Teuma, ureuëng nyang hana sapeue na, nyang bacut nyang na nibak ureuëng nyan geucok lom teuma.\n13Nyang kheueh sabab jih Ulôn peugah ngon miseue meunyoe Ulôn peugah haba ngon ureuëng ramé, sabab awaknyan jimeungieng, teuma lagée ureuëng nyang hana deuh keumalon; awaknyan jideungoe teuma lagée ureuëng nyang hana deuh teudeungoe dan hana muphom.\n14Deungon lagée nyan jeuet kheueh peue nyang ka geupeugah lé Nabi Yesaya, ‘Po teu Allah meufeureuman: awaknyan teuma sabe jideungoe teuma hana muphom; Awaknyan sabe na jisimak teuma hana jiteupeu peue-peue teuma nyang teujadi.\n15Sabab pikeran ureuëng nyoe ka tumpôi, geulinyueng awaknyan ka tulo dan mata awaknyan ka teupeupét. Nyoe jeuet mangat mata awaknyan bék jikeumalon, geulinyueng awaknyan bék teudeungoe sapeue, pikeran awaknyan bék muphom dan bék jigisa bak Ulôn, laju Ulôn peupuléh awaknyan.’"\n16"Teuma keubiet meu-untông gatanyoe bandum," geupeugah lé Isa bak murit-murit Gobnyan, "sabab gata beutôi tameungieng dan neumeudeungoe.\n17Ingat kheueh lé that nabi dan ureuëng nyang taát ubak Po teu Allah meuhéuet that keuneuk geukalon lagée nyang gata ngieng bak watée nyoe, teuma hai nyan hana awaknyan kalon. Awaknyan meuheuét that keuneuk jideungoe peue nyang gata deungoe bak watée nyoe, teuma hai nyan hana awaknyan deungoe."\n18"Deungoe peue makna miseue keuhai ureuëng teumabu bijéh nyan.\n19Bijéh nyang rhot ateueh rot lagée ureuëng nyang jideungoe haba pakriban Po teu Allah geumat peurintah, teuma hana jimuphom. Si jeuhet nyan jiteuka laju jireupah peue-peue nyang teutabu lam até awaknyan.\n20Bijéh nyang rhot bak teumpat nyang meubatée-batée, miseue ureuëng nyang jideungoe haba nyan, dan maté nyan cit geuteurimong deungon galak até.\n21Teuma haba nyan hana meu-ukeue lam até awaknyan, akhé jih hana treb meuteuen. Meunan awaknyan meuteumé keusosahan atawa keunong iénanya sabab haba nyan, watée nyan cit teuma awaknyan murtat.\n22Bijéh nyang rhot lam tamah meuduro miseue ureuëng nyang geudeungoe haba nyan, teuma khawate keuhai udeb jih dan nyang jipike sabe keu udeb mangat dan meuwáh. Sabab nyan haba nyang teuka nibak Po teu Allah jiginton lam até awaknyan akhé jih hana mubôh.\n23Dan bijéh nyang rhot bak tanoh nyang subo miseue ureuëng-ureuëng nyang geudeungoe haba nyan dan geupeu phon laju. Awaknyan jimuboh óh lé, na nyang sireutôh, na nyang nam ploh, dan na nyang lhée ploh goe lipat hase jih."\n24Isa geucalitra lom sabôh miseue keu ureuëng ramé nyan, kheun Gobnyan, "Meunyoe Po teu Allah nyang mat peurintah, keuadaan jih na kheueh lagée nyoe: Sidroe ureuëng meugo geutabu bijéh nyang gét nibak blang gobnyan.\n25Bak simalam, watée bandum ureuëng teungoh mangat ji éh, musoh ureuëng meugo nyan teuka jijak sipreuk bijéh naleueng lakoe lam teungoh-teungoh bijéh gandom nyan, óh lheueh nyan laju jijak.\n26Watée sinaman nyan timoh dan mu-mu sinaman nyan ka jiteubiet, teuma deuh kheueh laju naleueng lakoe nyan.\n27Laju ureuëng-ureuëng nyang jigaji lé peutani nyan jijak ubak peutani nyan sira jipeugah, ‘Teungku, hat lôn teupeu droeneueh neupula bijéh nyang gét dalam blang Teungku? Pakriban jeuet hase jitimoh naleueng lakoe lam blang amphon?’\n28Geujaweueb lé ureuëng meugo nyan, ‘Nyan buet nyang jipeuteuka lé musoh.’ Dan di ureuëng-ureuëng nyang tueng upah ubak ureuëng meugo nyan geutanyong lom, ‘Peu kheueh lé Teungku neuyue kamoe mangat kamoe jak lot bak naleueng lakoe nyan?’\n29‘Hana peue,’ geujaweueb lé gobnyan, ‘Sabab meunyoe naleueng lakoe nyan teulot, eunteuk gandom nyan pih rhoh teutarek.\n30Bah kheueh naleueng lakoe nyan jitimoh watée trok watée musém mupot. Eunteuk ulôn peugah ubak ureuëng mupot nyan: Peusapat dilée bandum naleueng lakoe nyan, ikat, dan tot laju. Óh ka lheueh nyan peusapat teuma boh gandom, dan keubah laju u dalam gupôk.’"\n31Isa geucalitra lom miseue-miseue keu ureuëng ramé, kheun Gobnyan, "Meunyoe Allah geumat peurintah, keuadaan jih na kheueh lagée miseue nyoe: sineuk aneuëk sisawi jicok lé sidroe ureuëng, laju jipula lam ladang ureuëng nyan.\n32Aneuëk sisawi na kheueh bijéh nyang paleng ubit. Teuma meunyoe ka timoh, bak sisawi nyan jeuet keu sinaman nyang paleng rayeuk lamkawan sinaman nyang laén, bak sisawi nyan jeuet keu bak kayée, mangat dum na cicém-cicém jijak keunan jipeugöt uempueng bak cabeueng-cabeueng kayée nyan."\n33Na miseue nyang laén nyang geucalitra lé Isa ubak ureuëng ramé, "Meunyoe Po teu Allah ka geumat peurintah, keuadaan jih na kheueh lagée ragoe nyang geucok lé sidroe ureuëng inong, laju geucawoe deungon peuet ploh arée teupông teurigu mangat meukeumang banmandum!"\n34Bandum nyang geupurunoe lé Isa bak ureuëng ramé nyan deungon miseue-miseue.\n35Deungon lagée nyan teuma jeuet kheueh peue nyang ka geupeugah lé nabi, "Ulôn peuguna miseue-miseue meunyoe Lôn peugah haba deungon awaknyan; ulôn peugah hai-hai nyang teusöm yoh phon that jeuet donya nyoe."\n36Óh lheueh nyan Isa laju geutinggai ureuëng ramé nyan, dan geutamong laju lam rumoh. Murit-murit Gobnyan geujak keunan sira geupeugah, "Ci Bapak peutrang keu kamoe makna miseue bak naleueng lakoe lamkawan bak gandom nyan."\n37Geujaweueb lé Isa, "Ureuëng nyang sipreuk bijéh nyang gét nyan na kheueh Aneuëk Manusia.\n38Blang nyan na kheueh donya nyoe. Bijéh nyang gét nyan na kheueh ureuëng-ureuëng nyang ka jeuet keu umat Po teu Allah. Naleueng lakoe nyan na kheueh ureuëng nyang doeng blaih Iblih.\n39Musoh nyang pula naleueng lakoe nyan na kheueh Iblih. Musém mupot na kheueh Uroe Kiamat, dan ureuëng nyang pot nyan na kheueh malaikat-malaikat.\n40Lagée toh naleueng lakoe teupeusapat dan teutot lam apui hu, meunan cit teuma bak Uroe Kiamat singoh.\n41Aneuëk Manusia teuma geuyue ubak malaikat-malaikat Gobnyan jeuet geupeusapat lamkawan umat manusia bandum nyang jeuet keusabab manusia jipeubuet desya, dan bandum ureuëng laén nyang peubuet jeuhet.\n42Awaknyan bandum teuma teuböh lam sinungkée meu-apui nyang hu meuhuéb-huéb; disinan awaknyan teuma jimoe dan meudeurita.\n43Dan ureuëng-ureuëng nyang jipeubuet keuheundak Po teu Allah ureuëng nyan meucahya lagée mata uroe lam Donya Barô Allah, Bapak awaknyan. Teuma, meunyoe na geulinyueng, deungoe kheueh!"\n44"Meunyoe Po teu Allah geumat peurintah, keuadaan jih lagée miseue umpamanyoe: Na atra nyang teuseubée lam tanoh laju jiteumé lé sidroe-droe ureuëng, dan jipeutamong lom lam tanoh. Óh lheueh nyan sabab galak that até jih, ureuëngnyan jijak peubloe banmandum atra milék jih, lheuehnyan laju jigisa dan jibloe tanoh nyan."\n45"Meunyoe Po teu Allah geumat peurintah, keuadaan jih na kheueh lagée miseue umpamanyoe: Sidroe saudaga jimita mutiara-mutiara nyang meuhái yum.\n46Watée jihnyan jiteumé sineuk mutiara nyang lumpah ceudah get jih, laju jijak jipeubloe banmandum atra milék jih, lheuehnyan laju jibloe mutiara nyang sineuk nyan."\n47"Meunyoe Po teu Allah geumat peurintah, keuadaan jih geuboh miseue ubak jeue nyang teutiek lam danau, lheueh nyan laju meuteumé meubagoe-bagoe eungkot.\n48Óh ka lheueh jeue nyan peunoh, jeue nyan laju jitarek ateueh darat lé neulayan-neulayan. Lheuehnyan awaknyan jiduek laju jipiléh dan jipeumeungkréeh-meungkréeh eungkot-eungkotnyan: Nyang get jikeubah lam guci dan nyang hana get jiböih.\n49Meunan kheueh haijih watée Uroe Dudoe, malaikat-malaikat geujak piléh ureuëng-ureuëng jeuhet nibak ureuëng-ureuëng nyang jipeubuet keuheundak Po teu Allah.\n50Lheuehnyan ureuëng-ureuëng jeuhetnyan geuböih lam sinungkée apui. Inan kheueh awaknyan jimoe ba-e dan meudeurita."\n51"Peue ka muphom gata?" tanyong Isa, "Muphom Pak!" jaweueb awaknyan.\n52Teuma geupeugah lom lé Isa, "Nyan kheueh sabab jih gurée agama nyang ka jeuet keu anggota umat Po Teu Allah, na kheueh lagée sidroe ureuëng po rumoh nyang jipeuteubiet nibak teumpat keuneubah hareuta jihnyan bandum barang-barang nyang barô ngon nyang treb."\n53Óh ka seuleusoe Isa geucalitra bandum miseue nyan, laju geutinggai teumpat nyan,\n54dan geujakwoe teuma u gampông droe Gobnyan. Óh bantrok u gampông Gobnyan laju geujak seumeubeuet u rumoh iébadat, dan ureuëng-ureuëng nyang deungoe Gobnyan nibak teumpat nyan, hireuen lumpah na. Awaknyan jipeugah, "Dipat geuteumé lé ureuëng nyoe hikeumat nyang lagée nyan? Dan pane teuma Gobnyan meuteumé kuasa keu geupeuna buet ajaéb?\n55Kon kheueh ureuëng nyoe aneuëk tukang kayée? Dan kon kheueh Mariam nyan mak Gobnyan; dan syedara-syedara Gobnyan na kheueh Yakobus, Yusuf, Simon dan Yudas?\n56Dan kon kheueh syedara-syedara Gobnyan nyang inong tinggai disinoe? Dipat Gobnyan geuteumé banmandum nyan?"\n57Teuma awaknyan laju jitulak Isa. Laju Isa geupeugah ubak awaknyan, "Sidroe nabi jihoreumat dipat mantong, seulaén di gampông geuh keudroe dan di rumoh gobnyan keudroe."\n58Teuma deungon sabab nyan Isa hana lé geupeugöt buet nyang ajaéb sabab awak disinan hana jipatéh.


Harun - Wikipèdia bahsa Acèh, ènsiklopèdia bibeuëh\nMakam Nabi Harun di Jabal Harun, Al-Batra', Urdun\nLam Al-Qur'an, Surat Ash-Shaffat ayat 122-144, na tareumpok bhaih Nabi Musa ngon nabi Harun as. Allah ka Neupeutrôn rahmat nyang cukôp that rayek keu duwa droë nabi nyan. Nabi Harun nakeuh syèedara nabi Musa. Man duwageuh keuturônan (biëk) keuleuarga Imran.\nLam saboh riwayat, bak sa'ah Nabi Musa as geuparèntah lé Allah ta'ala untôk geujak u bukét Thursina, mangat geujak tuëng kitab Taurat lam trép 40 malam. Bak watèe nyankeuh umat Nabi Musa geuyue satoh bak Nabi Harun as, ngon teuleubèh dilèe geuangkat Nabi Harun jeuët keu rasul lé Allah ta'ala.\nRupajih kawôm nabi Musa nyang tinggai nyan na nyang hana lé meuiman keu Nabi Musa (ka murtad). Ureuëng nyan ka lheueh geupeuingat lé nabi Harun as, bèk jipubuët buët nyang geuteugah lé Allah, teutapi hana jipatéh lé. Awak nyan ka mulai jiseumah patông aneuk leumo nyang jipeugèt lé Musa Samiriy, nyang jih nyankeuh rôh lam musôh Nabi Musa ngon Nabi Harun as. Jihkeuh nyang ba peungarôh, jak tipèe kawôm Nabi Musa ngon Harun as jak seumah patông aneuk leumo.\nWikimedia Commons na mèdia nyang na meupawôt ngön: Aaron\nGeurumpök nibak "https://ace.wikipedia.org/w/index.php?title=Harun&oldid=108898"\nÔn nyoe seuneulheueh geupeusaneut bak 14 Buleuen Duwa Blaih 2018, poh 19.42.


2 Samuel - Aceh Bible - Old Testament / 2Samuel-4\nKeuturonan Saul nyang laén na kheueh Mefiboset, aneuëk agam nibak Yonatan. Aneuëk nyan capiek watée umu jih limong thon, bak watée Saul dan Yonatan meuninggai donya. Sabab bak watée haba keuhai awaknyan meuninggai teuka nibak banda Yizreel, deundayang nyang useuha Mefiboset nyan laju jiplueng; teuma sabab inong nyan bak jiplueng lumpah meudab-dab, aneuëk nyan rhot bak tanoh sampoe gaki jih capiek. Bak watée Isyboset aneuëk agam Saul nyan jideungoe bahwa Abner ka teupoh maté di Hebron, teuma rhot kheueh seumangat gobnyan, dan ban saboh bansa Israel ka jeuet keu geumpa. Isyboset nyan na dua droe peuwira nyang jeuet keu ulée pasokan seureubu; nyang sidroe nan jih Baana, dan nyang sidroe teuk nan jih Rekhab. Awaknyan na kheueh aneuëk Rimon, nibak Beerot dan asai nibak sukée Benyamin. (Beerot nyan rhoh lam daerah Benyamin. Peududuek aseuli nyang na disinan jipeuplueng droe u daerah Gitaim dan laju tinggai disinan phon saát nyan.)\n5 Ban dua droe si peuwiranyan, na kheueh si Rekhab dan Baana jijak laju u rumoh Isyboset dan trok keunan bak watée cot uroe timang, bak watée Isyboset teungoh jipiôh hek watée uroe.\n6 Ureuëng inong nyang jaga rumoh nyan teugantuek that mata watée nyan teungoh jitampoe boh gandom, nibak teugantuek nyan laju gobnyan teugéut. Sabab nyan Rekhab dan Baana hase deungon mudah jitamong u dalam.\n7 Awaknyan laju jitamong ubak kama éh di teumpat Isyboset teungoh teungéut meukanga, lé awaknyan laju jitob Isyboset nyan sampoe maté. Óh lheuehnyan ulée ureuëng nyang ka maté nyan laju jikoh meukhan dan jiba laju nibak teumpatnyan. Simalam beungoh awaknyan jijak ngon tapak meulalu Pantôn Yordan.\n8 Óh lheuehnyan ulée Isyboset nyan jijok laju ubak Nabi Daud di Hebron sira jipeugah, "Nyoe kheueh ulée Isyboset aneuëk agam si Saul, musoh Teungku Amphon nyang teungoh ji useuha jikeuneuk poh maté Teungku Amphon. Bak uroenyoe TUHAN ka geubalaih buet si Saul dan keuturonan gobnyan keu Teungku Amphon."\n9 Teuma Nabi Daud geujaweueb, "TUHAN nyang udeb, nyang ka geupeuseulamat ulôn nibak sigala mara bahya, Gobnyan geuteupeue bahwa nyang ulôn peugah nyoe beutôi.\n10 Bak watée di Ziklag na ureuëng nyang jijak britée ubak ulôn keuhai Saul ka wafeuet, jipike lé jih bahwa gobnyan jiba haba nyang jroh. Teuma jihnyan ka ulôn drob dan ulôn poh maté. Nyang kheueh upah nyang ulôn bri keu jihnyan sibagoe imbalan ateueh haba nyang ka jipeugah ubak ulôn nyan.\n11 Padubna leubeh brat lom huköm nyang teuma ulôn peurhot ateueh ureuëng jeuhet nyang ka jipoh maté ureuëng nyang hana meusalah dan lom teungoh jiteungeut di rumoh jih keudroe! Jinoenyoe ulôn tueng bila ateueh peue nyang ka gata peubuet nyan, dan ulôn peuranab gata nibak ateueh muka bumoenyoe!"\n12 Óh lheueh geupeugah nyan Nabi Daud laju geupeurintah ubak aneuëk buah gobnyan mangat jijak poh maté si Rekhab dan Baana. Óh ka lheueh teupoh maté, jaroe dan gaki awaknyan laju jikoh ngon jigantung teuma nibak binéh kulam. Teuma ulée Isyboset jicok dan laju jitanom di banda nyan cit teuma didalam kubu Abner.


2 Raja-Raja - Aceh Bible - Old Testament / 2Kings-21\nManasye na umu 12 thon watée gobnyan teubaiát jeuet keu raja Yehuda, dan gobnyan geumat keurajeuen di Yerusalem 55 thon treb jih. Ma gobnyan nan geuh Hefzibah.\n2 Manasye ka meudesya ubak TUHAN, sabab geuseutôt buet-buet nyang jeuhet nyang jipeubuet lé bansa-bansa nyang geu-use lé TUHAN nibak nanggroe Kanaan watée ureuëng Israel jitamong lam nanggroe nyan.\n3 Teumpat-teumpat gob seumah dewa nyang ka geupeuhanco lé Hizkia yah gobnyan geupeudong lom teuma. Gobnyan geupeudong miseubah-miseubah keu teumpat iébadat Baal, dan teupeugét patong Dewi Asyera, lagée nyang ka geupeubuet lé Ahab raja Israel, meunan cit Manasye geuseumah bintang-bintang.\n4 TUHAN ka lheueh meufeureuman bahwa Yerusalem na kheueh teumpat Gobnyan teuka dan teumpat iébadat ubak Gobnyan, teuma disideh, di Baét TUHAN, Manasye ka geupeudong miseubah-miseubah keu dewa-dewa.\n5 Nibak bandua boh leuen miseubah nyan geupeudong teuma miseubah-miseubah keu teumpat seumah ubak bintang-bintang.\n6 Aneuëk gobnyan geupeuseumah teuma sibagoe keureubeuen nyang teutot. Manasye geupeubuet cit praktek-praktek meudukun, nujum tukang keumalon, iéleumé gaéb, dan geulakée peutunyok ubak areuwah-areuwah. Gobnyan bit-bit meudesya that ubak TUHAN lé sababnyan TUHAN beungéh that-that ateueh geuh nyan.\n7 Lambang Dewi Asyera geukeubah teuma didalam Baét TUHAN, padahai keuhai teumpat nyan TUHAN ka geupeugah ubak Nabi Daud dan Nabi Sulaiman aneuëk gobnyan, "Baét Ulôn dan banda Yerusalem nyoe, nyang ka Ulôn piléh nibak ban dua blaih boh wilayah sukée Israel, na kheueh teumpat nyang ka Lôn peuteuntée sibagoe teumpat iébadat ubak Ulôn.\n8 Dan meunyoe umat Israel jitaát banmandum ubak peurintah Ulôn dan jiseutôt banmandum huköm-huköm nyang ka jibri lé Nabi Musa hamba Ulôn keu awaknyan, teuma Ulôn hana Lôn peubiyeu awaknyan ji-use nibak nanggroe nyang ka Ulôn jok ubak indatu awaknyan."\n9 Teuma ureuëng Yehuda hana taát ubak TUHAN, dan Manasye ka jeuet keusabab awaknyan jipeubuet desya nyang leubeh jeuhet nibak desya-desya nyang ka jipeubuet lé bansa-bansa nyang geu-use lé TUHAN nibak Kanaan watée umat Israel jitamong lam nanggroe nyan.\n10 Lé sababnyan, meulalu nabi-nabi, hamba-hamba TUHAN, TUHAN meufeureuman,\n11 "Raja Manasye jeuhet lumpah na. Buet jihnyan jiôh leubeh jeuhet nibak buet ureuëng Kanaan. Deungon beurala-beurala nyang jipeugét nyan, ka jeuet keusabab ureuëng Yehuda jipeubuet desya.\n12 Lé sababnyan, Ulôn, TUHAN Po teu Allah nyang jiseumah lé umat Israel, Ulôn peuteuka bala nyang paleng rayeuk ateueh Yerusalem dan Yehuda dan soe-soe mantong ureuëng nyang jideungoe keuhai nyan teukeujot raya.\n13 Yerusalem teuma Lôn huköm lagée Lôn huköm Samaria dan Ahab raja Israel dan banmandum keuturonan jihnyan. Yerusalem Ulôn sampôh gleh lagée pireng nyang teurhah dan teubalek.\n14 Ureuëng nyang mantong tinggai disinan Ulôn peujeuet keu peunajoh keu musoh-musoh jih, nyang cok banmandum atra awaknyan dan jisampôh mandum bubena lam nanggroe awaknyan.\n15 Banmandum nyan teuma Ulôn peubuet ateueh umat Lôn sabab awaknyan meudesya ubak Ulôn dan jipeubeudôh beungéh Ulôn yoh phon indatu awaknyan jiteubiet lam nanggroe Meusé trok ubak uroenyoe."\n16 Seulaén jipeujeuet ureuëng Yehuda meudesya ubak TUHAN deungon cara jiseumah beurala, Manasye pi ka jipoh maté jai that-that ureuëng nyang hana meusalah lé sababnyan darah kamirah ji-ile dipat mantong di Yerusalem.\n17 Kisah nyang laén keuhai Raja Manasye, dan desya-desya nyang geupeubuet nyan, ka teucetet lam kitab Seujarah Raja-raja Yehuda.\n18 Manasye meuninggai donya dan teupeukubu laju nibak lampôh jrat meuligoe, na kheueh taman Uza. Amon aneuëk agam gobnyan teubaiát jeuet keu raja keugeunantoe gobnyan.\n19 Amon na umu 22 thon watée gobnyan teubaiát jeuet keu raja Yehuda dan gobnyan geumat peurintah dua thon treb jih. Ma gobnyan nan geuh Mesulemet binti Harus, ureuëng Yotba.\n20 Saban lagée ureuëng syiek geuh, gobnyan pi meudesya ubak TUHAN.\n21 Gobnyan geuseutôt peue-peue nyang geupeubuet lé ureuëng syiek geuh, dan geuseumah beurala-beurala nyang geuseumah lé ureuëng syiek geuh.\n22 Gobnyan hana udeb meunurot nyang geulakée lé TUHAN, dan nyang paloe gobnyan geutinggai TUHAN, Po teu Allah nyang jiseumah lé indatu geuh.\n23 Peugawée-peugawée Raja Amon ka sipakat keuneuk poh maté gobnyan nibak meuligoe.\n24 Teuma lé rakyat Yehuda jipoh maté ureuëng-ureuëng poh maté Raja Amon nyan, laju jibaiát Yosia aneuëk gobnyan jeuet keu raja.\n25 Kisah laén keuhai Raja Amon na teucetet lam kitab Seujarah Raja-raja Yehuda.\n26 Amon teupeukubu nibak lampôh jrat di taman Uza. Yosia aneuëk gobnyan teubaiát jeuet keu raja keugeunantoe gobnyan.


Markus 6 (ACEH)\n1Geubeudôh disinan, Isa ngon murit-murit Geuh laju geuwoe u gampông droe.\n2Bak uroe Sabat gobnyan geupeu phon seumeubeuet lam rumoh iébadat. Ramé that ureuëng disinan. Watée ureuëng-ureuëng nyang na disinan jideungoe peue nyang geupeubeuet lé Isa nyan, awaknyan hireuen lagoena. Awaknyan jipeugah, "Pat jiteumé mandum nyoe lé ureuëng nyan? Hikeumat peu kheueh nyang na bak ureuëng nyoe? Pakriban cara jih ureuëng nyoe geupeuna buet ajaéb?\n3Jihnyoe kon utôh kayée, aneuëk Maryam, dan syedara lé Yakobus, Yoses, Yudas dan Simon? Nyoe, syedara-syedara Geuh nyang inong pih na tinggai disinoe." Sabab nyan awaknyan hana jiteurimong Gobnyan.\n4Laju Isa geupeugah ubak awaknyan, "Sidroe Nabi jihoreumat dipat mantong, keucuali di gampông droe jih, dan lamkawan waréh kawöm jih dan keuluwarga jih."\n5Bak teumpat nyan Isa hana geuteumé peubuet sapeue keuhai buet-buet nyang ajaéb, nyang na geupeu puléh na padub droe ureuëng sakét deungon cara geukeubah jaroe Gobnyan ateueh awaknyan.\n6Gobnyan hireuen awaknyan hana jipeucaya.\n7Gobnyan laju geutawök ban dua blaih droe murit Geuh, laju geu utus awaknyan dua-dua droe dan geubri kuasa ubak awaknyan keu jeuet geu-use roh-roh jeuhet.\n8Laju geubri peutunyok lagée nyoe ubak awaknyan, "Bék gata ba sapeue watée gata jak nyan, seulaén tungkat. Bék gata ba peunajoh atawa baluem seudeukah, atawa péng.\n9Sôk kheueh sipatu, teuma bék gata ba dua ôn bajée."\n10Geupeugah lom, "Meunyoe gata tamong lam saboh rumoh, tinggai kheueh lam rumoh nyan sampoe óh watée gata tinggai banda nyan.\n11Teuma meunyoe gata troh bak saboh teumpat, dan ureuëng-ureuëng nyang na disinan hana jitem teurimong dan jideungoe gata, gata tinggai laju teumpat nyan. Dan gata kipah kheueh abée nyang na bak gaki gata sibagoe peu ingat keu awaknyan!"\n12Óh ka lheueh geu amanat lé Isa lagée nyan, geujak kheueh laju ban dua blaih droe murit Gobnyan nyan. Awaknyan geujak peusampoe haba gét bahwa manusia harôh meutobat nibak desya-desya.\n13Murit-murit Isa nyan jai that geu-use roh-roh jeuhet, geusiliek minyéuk zaiton bak ureuëng sakét dan geupeu puléh awaknyan.\n14Haba-haba keuhai banmandum nyang ka teujadi nyan troh cit ubak Raja Herodes, sabab nan Isa ka meusyeuhu ho-ho mantong. Na ureuëng nyang peugah, "Nabi Yahya Pumanö ka udeb lom teuma! Nyang kheueh sabab jih Gobnyan na kuasa keu geupeubuet bandum buet nyang ajaéb nyan."\n15Teuma ureuëng-ureuëng laén jipeugah, "Geuh nyan Ilyas." Na teuma nyang peugah "Geuh nyan Nabi, lagée sidroe lam kawan Nabi yoh jamén ilée."\n16Watée Herodes jideungoe nyan, laju jipeugah, "Pasti nyoe Nabi Yahya Pumanö nyang ka lôn reupang takue jih yoh masa ilée. Jinoenyoe jihnyan ka udeb lom!"\n17Sabab sigohlom nyan Herodes ka jiyue ureuëng-ureuëng jih keuteujak drob Nabi Yahya, dan jipeutamong gobnyan lam glab. Herodes jipeubuet lagée nyan sabab soai Herodias, peurumoh syedara jih keudroe, na kheueh Filipus. Sabab Herodes ka geumeukawen ngon Herodias,\n18dan soai keuhai nyan Nabi Yahya ka meu ulang-ulang geuteugah Herodes lagée nyoe, "Hana jeuet gata meukawen ngon purumoh syedara gata nyan!"\n19Nyang kheueh sabab jih Herodias jidam that keu Nabi Yahya dan keuneuk jipoh maté Nabi Yahya, teuma jihnyan hana hase jipeubuet hai nyan, sabab jihnyan ji ampeueng-ampeueng lé Herodes.\n20Sabab Herodes ka geuyue bak ureuëng laén jeuet jijaga Nabi Yahya nyan beujroh-jroh ideh lam glab, sabab jihnyan teumakot keu Nabi Yahya. Jihnyan jiteupeu Nabi Yahya sidroe ureuëng gét nyang geu-utus lé Po teu Allah. Dan beutôi, meunyoe Nabi Yahya geumeututoe, Herodes galak cit jideungoe, bah pih jihnyan aloh alah that watée jideungoe.\n21Akhé jih Herodias meuteumé keuseumpatan watée ulang thon Herodes. Bak watéenyan Herodes jipeuna khanuri keu banmandum peujabat manyang keurajeuen nanggroe, peuwira-peuwira dan ureuëng-ureuëng patot Galilea.\n22Nibak khanuri nyan aneuëk dara Herodias jimeunari, dan tari aneuëk dara nyan keubiet mangat that até raja Herodes meunan cit ngon jamé-jamé gobnyan. Dan Herodes laju jipeugah bak aneuëk dara nyan, "Peue nyang kah galak, lakée kheueh. Nyang gata lakéenyan teuma ulôn bri keu gata!"\n23Dan Herodes pih laju jimeujanji bak aneuëk dara nyan deungon jimeusumpah. Kheun Herodes, "Peue-peue mantong nyang gata lakée teutab ulôn bri, bah pih siteungoh nibak keurajeuen ulôn nyang na nyoe!"\n24Teuma aneuëk daranyan laju jiteubiet dan jitanyong bak ma jih, "Mak, peue nyang harôh lôn lakée bak raja nyan?" Jaweueb mak aneuëk dara nyan, "Lakée laju ulée Nabi Yahya Pumanö."\n25Aneuëk dara nyan laju jigisa ubak Herodes dan jipeugah, "Ulôn lakée ulée Nabi Yahya Pumanö neubri keu ulôn jinoenyoe cit teuma nyang teuboh ateueh talam!"\n26Watée jideungoe peue nyang jilakéenyan lé aneuëk dara nyan Herodes seudeh lumpah na. Teuma gobnyan hana hase jitulak peue nyang jilakéenyan sabab raja nyan ka jimeusumpah dikeue dum na jamé jih.\n27Deungon nyan lé raja nyan laju jipeurintah ubak peungawai jih mangat jijakcok ulée Nabi Yahya Pumanö. Deungon nyan, sipa-i nyan laju jijak ubak peunjara, dan laju jireupang takue Nabi Yahya.\n28Óh lheueh nyan lé sipa-i nyan laju jiba ulée nyan lam talam dan laju jijok ubak aneuëk dara nyan. Dan aneuëk daranyan laju jijok teuma atra nyan ubak mak jih.\n29Watée murit-murit Nabi Yahya jideungoe hai nyan, awaknyan laju jijak cok manyét Nabi Yahya, dan laju jipasoe lam kubu.\n30Rasui-rasui nyang geukirém lé Isa nyan óh lheueh nyan ka geuwoe teuma, dan laju meusapat ngon Isa. Awaknyan jilapor bak Gobnyan banmandum nyang ka awaknyan peubuet dan awaknyan peurunoe.\n31Jai lagoena ureuëng nyang teuka dan jijak, akhé jih keugeu makheun mantong Isa ngon murit-murit Gobnyan hana hase. Sabab nyan Isa geupeugah ubak murit-murit Geuh, "Jak kheueh geutanyoe bak teumpat nyang sungue, nibak teumpat nyan tanyoe jeuet keudroe dan gata hase tameureuhat sikeujab."\n32Deungon na haba Isa nyan, awaknyan laju geu-ék ateueh peurahô geujak ubak teumpat nyang sungue.\n33Teuma jai that nyang kalon awaknyan geutinggai teumpat nyan, dan jiteupeu soe awaknyan. Teuma, nibak mandum banda nyang na lam wilayah nyan, bubena ureuëng laju jijak sira jiplueng rot ateueh darat mangat leubeh awai trok awaknyan nibak Isa ngon murit-murit Gobnyan.\n34Watée Isa geutreun ateueh peurahô, laju deuh geukalon ureuëng ramé nyan. Gobnyan weueh that-that watée geungieng, lagée bubiri hana nyang rabe. Teuma Gobnyan pih ka geupeu phon peurunoe awaknyan deungon mubagoe masa-alah.\n35Watée uroe ka seupôt, murit-murit Isa geupeugah ubak Gobnyan, "Karab malam dan teumpat nyoe sungue that.\n36Leubeh gét bapak yue awaknyoe mangat jijak, mangat awaknyan jeuet teuma jijak bloe peunajoh nyang na nibak binéh-binéh gampông nyang na silingka nyoe."\n37Teuma geujaweueb lé Isa, "Gata mantong nyang bri mangat awaknyan jeuet jimakheun" "O ma, peu kheueh museuti kamoe jak bloe keu ureuëng ramé nyoe ngon dua reutoh péng pirak keuteubri makheun mandum awaknyoe?" meunan kheueh geukheun lé murit-murit Isa nyan.\n38Teuma geutanyong lé Isa, "Padub boh na ruti nibak gata? Cuba jak ngieng." Óh leupah awaknyan jijak kalon, awaknyan laju jikheun, ‘Ruti na limong boh meunan cit eungkot na dua boh.’.\n39Óh lheueh nyan Isa laju geuyue duek awaknyan banmandum ateueh naleueng nyang ijo seucara meutumpôk-tumpôk.\n40Bubena awaknyan pih laju geuduek ngon teuatoe, meutumpôk-tumpôk. Na nyang sireutôh droe saboh tumpok, dan na cit nyang limong ploh droe saboh tumpok.\n41Óh lheuehnyan Isa laju geucok ruti nyang limong boh nyan dan meunan cit eungkot nyang dua boh, laju geutangáh u langét sira geulakée teurimong gaséh ubak Allah. Óh lheueh nyan, ruti nyang na nyan laju geupriek-priek ngon jaroe Geuh keudroe laju geujok bak murit-murit Geuh dan geuyue jok-jok ubak mandum ureuëng nyang na disinan. Meunan cit ngon eungkot dua boh nyan geujok-jok keu awaknyan banmandum.\n42Awaknyan banmandum jiteumé makheun sampoe án troe-troe.\n43Óh lheueh nyan peunajoh nyang na leubeh nyan laju geupeusapat lé murit-murit Isa !!-- banmandum nyan na dua blaih boh raga peunoh.\n44Ureuëng agam nyang pajoh ruti nyan na limong ribée droe.\n45Óh lheueh nyan Isa laju geuyue jak banmandum murit-murit Gobnyan leubeh awai nibak gob nyan u Betsaida nyang na di meurandeh danau, dan Gobnyan laju geuyue bak ureuëng ramé nyan mangat jiwoe.\n46Óh ka lheueh geuyue woe ureuëng ramé nyan, Isa geujak laju ubak bukét keugeujak meudoá.\n47Watée malam ka teuka, peurahô murit-murit Isa kana nibak teungoh danau, dan Isa keudroe mantong na ateueh darat.\n48Gobnyan deuh geukalon padub na hek jih awaknyan jikayoh peurahô nyan u meurandeh sabab angén teuga that jipot nyang teuka meulawan arah. Sabab nyan, na kira-kira poh lhée ngon poh nam beungoh, Isa laju geujak ubak awaknyan sira geujak ateueh ié. Dan gobnyan geujak laju siulah-ulah teuma teulewat awaknyan.\n49Watée awaknyan jingieng Isa geujak ateueh ié, awaknyan jipike Gobnyan antu,\n50deungon nyan awaknyan jiklik-klik sabab teumakot that. Sabab banmandum awaknyan na jingieng gobnyan dan awaknyan lumpah teukeujot. Teuma Isa laju geupeugah bak awaknyan, "Teunang mantong! Ulôn nyoe Isa, bék teumakot!"\n51Laju teuma Gobnyan geu-ék ateueh peurahô awaknyan, óh lheueh nyan angén pih reuda dan mandum murit-murit Isa hireuen lagoena.\n52Nyang ajaéb le sabab limong boh ruti nyan gohlom cit muphom lé awaknyan, payah that nibak awaknyan keujituóh muphom.\n53Watée katrok u meurandeh danau, awaknyan geurhom saôh di panté Genesaret.\n54Watée awaknyan geuteubiet lam peurahô, ureuëng-ureuëng ramé jikalon bahwa nyang teuka nyan na kheueh Isa.\n55Laju awaknyan jiplueng-plueng keudeh keunoe bansaboh wilayahnyan, dan laju jipeuphon ba ureuëng-ureuëng sakét ateueh tika ubak Isa. Meunyoe awaknyan jideungoe Isa na bak saboh teumpat, awaknyan pih laju jiba ureuëng-ureuëng sakétnyan keunan.\n56Dipat mantong Isa teuka !!-- bahnyan di gampông, di banda atawa di gampông !!-- disinan pih ureuëng-ureuëng ramé sabe jiteuka sira jikeubah ureuëng-ureuëng sakét nyan lam padang. Awaknyan laju jilakée deungon meuharab that mangat awaknyan jitem cukéh jubah Isa, bahpi ujong jih mantong. Banmandum nyang cukéh nyan, puléh mandum.


Pulo Jawa: Pulo di Indônésia - Wikipèdia bahsa Acèh, ènsiklopèdia bibeuëh Wiki Basa Acèh 2022 - Study in China\nPulo di Indônésia\nJawa nakeuh saboh pulo di Indônèsia nyang na ureuëng duëk disinan meujumeulah 136 juta droe, pulo nyoë nakeuh pulo nyang that padat di dônya ngon nakeuh wilayah pulo Jawa nyan teupat nyang paléng padat keu neuduëk manusia di dônya. 60% dari mandum ureuëng Indônèsia meuteumpat di pulo nyan. Banda Jakarta nyang jeuet keu nang nanggroë Indônèsia na bak beunagi rot barat pulo Jawa. Dilèe kon di pulo Jawa nakeuh meuteumpat padum-padum boh keurajeuën Hindu-Budha, keurajeuën Islam, peumeurèntah kolonial Hindia Beulanda seureuta jeuet keu pusat nibak meugrak sujarah meurdèka Indônèsia. Peuë mantong nyang teujadi di pulo nyan keubit meuri keuh 'akibatjih bak mandum wilayah neugara Indônèsia.\nPulo-pulo Sunda Rayeuek\n126.700 km² (48.919,1 mil²)\nManyang puncak manyang\n3.676 metè (12.060 gaki)\n160.293.748 (per 2015)\nCurak bumoë nyang jeuet keu pulo Jawa nakeuh jeuet nibak buët vulkanik. Meubanja keuh gunong-gunong meu-apuy nyang meubenteuëng dari timu u barat pulo. Ureuëng duëk aseuli disinan geumarit lam padum-padum boh bahsa aseuli. Nyang paléng ramèe nakeuh nyang marit aseuli ngon bahsa Jawa. Ureuëng duëk disinan nyang paléng ramèe meu-agama Islam, leubèh nibak nyan Kristen, Hindu ngon Budha.\nNa 6 boh propinsi di pulo Jawa nyakni:\nWikimedia Commons na mèdia nyang na meupawôt ngön: Java island\nGeurumpök nibak "https:https://www.duhoctrungquoc.vn/wiki/index.php?lang=ace&q=Pulo_Jawa&oldid=106135"\nTerakhir diubah pada 6 Buleuen Duwa 2018, pukul 08.41\nÔn nyoe seuneulheueh geupeusaneut bak 6 Buleuen Duwa 2018, poh 08.41.


Kaphé - Wikipèdia bahsa Acèh, ènsiklopèdia bibeuëh Wiki Basa Acèh 2022 - DU HOC CHINA\nKaphé (bahsa Arab: الكافر) meuhareutoe hana tém meuiman keu Allah ngön rasul Allah atawa ureuëng nyang ingka, hana tém tamöng Agama Iseulam.\nLam hukôm fiqah kaphé na padum-padum bagöe, na kaphé nyang geupeunan kaphé harbi, nyankeuh kaphé nyang jeulaih-jeulaih meumusôh ngön ureuëng Iseulam, seuhingga nyankeuh geuyue prang lé Nabi Muhammad saw. Sabab nyankeuh geupeunan kaphé harbi nyang hareutoejih kaphé geuyue prang.\nNa cit kaphé nyang geupeunan kaphé dzimmi, nyakni kaphé nyang tém tundôk keu ureuëng Iseulam atawa nyang jiduek lam nanggroe ureuëng Iseulam deungön jibayeuë jizyah. Kaphé dzimmi nyoe geulindông lé ureuëng-ureuëng Iseulam, h'an jeuët na söe peukaru. Saboh treuk bagoe kaphé, nanjih kaphé murtad. nakeuh kaphé nyang jiteubiet nibak Iseulam. Nyankeuh kaphé nyang paléng brôk.\nGeurumpök nibak "https:https://www.duhocchina.com/wiki/index.php?lang=ace&q=Kaphé&oldid=108206"\nTerakhir diubah pada 17 Buleuen Sikureueng 2018, pukul 15.29\nÔn nyoe seuneulheueh geupeusaneut bak 17 Buleuen Sikureueng 2018, poh 15.29.


Wordplanet: Yudas - Aceh Bible - New Testament / Jude - False masters\n1 Syedara-syedara nyang ka geutawök dan that-that geugaséh lé Allah Bapak, dan jijaga keu Isa Almaseh. Sibagoe hamba Isa Almaseh, ulôn -- Yudas -- syedara nibak Yakobus,\n2 meuharab: Seumoga Allah geubri beureukat, rakhmat dan seujahteura u ateueh gata ngon meulimpah-limpah. 3 Syedara-syedara nyang lôn cinta! Ulôn biet-biet ngon meukeusut lôn tuléh surat keu gata keuhai keuseulamatan nyang ka tarasa meusajan geutanyoe. Teuma jinoenyoe ulôn teurasa keu lôn peuingat gata ngon surat nyoe mangat gata teutab meujuang keu iman gata nyang ka geubri sigoe nyan lé Allah keu siumu masa bak umat Gobnyan.\n4 Sabab ngon hana tasada, na okeunum-okeunum ka teuntée nyang jipeurhoh droe lamkawan geutanyoe. Awaknyan ureuëng-ureuëng jeuhet nyang jiputa balek haba keuhai rakhmat Allah tanyoe, keujiteumé keuseumpatan jipeupuih hawa nafeusu awaknyan. Dan awaknyan hana jiaku Isa Almaseh, sibagoe sidroe tok nyang meukuasa dan Tuhan geutanyoe. Yoh awaikon huköman keu awaknyan ka lheueh teutuléh lam Alkitab.\n5 Banmandum nyan ka gata teupeue. Teuma ulôn teutab lôn peuingat bak gata keuhai pakriban Tuhan geupeuseulamat umat Israel nibak nanggroe Meusé, teuma óh lheueh nyan geupoh maté ureuëng-ureuëng nyang hana jipatéh lamkawan awaknyan.\n6 Ingat kheueh teuma bak malaikat nyang jilewat bataih kuasa awaknyan, akhé jih jijak jitinggai teumpat tinggai awaknyan keudroe. Allah geuranté malaikat-malaikat nyan ngon ranté nyang keukai, bak teumpat nyang seupôt dimiyueb bumoe. Nibak teumpat nyan awaknyan teutab teuteun sampoe trok ubak huköman teupeu rhot ateueh awaknyan nibak Uroe nyang luwabiasa nyan teuma.\n7 Ingat kheueh banda Sodom dan Gomora meunan cit banda-banda nyang na bak-bak binéh nyan, nyang peunduduek disinan jipeubuet hai-hai lagée nyang jipeubuet lé malaikat-malaikat nyan. Awaknyan jipeubuet hai-hai nyang cabui dan beujat, akhé jih awaknyan teuseksa ngon huköman apui nyang keukai, sibagoe peuingat keu mandum manusia.\n8 Meunan cit ngon okeunum-okeunum nyan sabe jimeukhayal sampoe awaknyan jipeugét desya ateueh tuboh jih keudroe. Awaknyan jipandang miyueb that keukuasaan Po teu Allah dan jihina bubena makhlok nyang mulia nyang na lam syeuruga.\n9 Malaikat Mikhael keudroe, nyang jeuet keu ulée kawan bubena malaikat-malaikat, hántom na geupeubuet lagée nyan bagoe. Bak watée gobnyan geumeudakwa ngon Iblih keuhai soe nyang hak ateueh manyét Nabi Musa, malaikat Mikhael hana geujeuet geuhuköm Iblih ngon tutoe haba nyang meuhina. Teuma nyang geupeugah lé Mikhael na kheueh, "Tuhan teuma geudôt gata!"\n10 Teuma ngon cara jihina-hina lagée nyan, dumna awaknyan laju jiseurang peue-peue mantong nyang hana jimuphom. Awaknyan saban lagée dumna beulatang nyang hana meuakai, nyang jiteupeue hai-hai ngon pikeran jih mantong. Teuma lé hai-hai nyan kheueh nyang jeuet keusabab awaknyan hanco.\n11 Mupaloe that awaknyan! Awaknyan ka jicok rot nyang jijak lé Kain. Mangat meuteumé péng, awaknyan jipeurhot droe lam ceurucong nyang sisat, sabab lagée Bileam. Dan awaknyan pih teupeuhanco sabab meubeurontak saban lagée Korah.\n12 Bak watée gata teungoh tapeuna khanuri, sikeub awaknyan biet luwat that-that watée takalon lamkawan gata. Sabab awaknyan jimakheun ngon leuha lumpah na biet hana malée-malée, nyang jipeupeunteng na kheueh droe jih keudroe. Awaknyan lagée awan nyang jiba lé angén, teuma awan nyan hana jipeutreun ujeuen. Meunan cit awaknyan lagée bak kayée nyang hana meuhase jimuboh bah pih watée nyan teungoh musém boh kayée; bak kayée nyang teubot ukeue jih dan ka maté banmandum.\n13 Saban lagée gulumbang nyang hebat lam laôt nyang jipeuteubiet kuboh, meunan cit awaknyan jipeukuboh buet-buet jih nyang keubiet that-that malée. Awaknyan na kheueh lagée bintang-bintang nyang jijak bansaboh langét dan keu awaknyan ka geukeubah teumpat jih lé Allah nibak teumpat nyang paleng seupôt keu siumu masa.\n14 Henokh, keuturonan keu tujoh nibak Nabi Adam, yoh masa ilée ka lheueh geupeugah keuhai ureuëng-ureuëng nyan. Geupeugah lé Henokh, "Kalon, Tuhan teuma teuka ngon meuribée-ribée malaikat nyang suci 15 keugeujak peuhakém banmandum manusia. Tuhan teuma geuhuköm ureuëng-ureuëng jeuhet sabab buet-buet awaknyan nyang beujat. Dan Gobnyan teuma geuhuköm ureuëng meudesya ngon doraka sabab mandum tutoe haba meuhina nyang jipeugah."\n16 Ureuëng-ureuëng nyan sabe-sabe lam keuadaan tunu sira jipeusalah ureuëng laén. Awaknyan udeb meunurot peue-peue nyang jikheun lé awaknyan keudroe nyang peunoh ngon desya. Awaknyan jipeu mbong-mbong droe ngon haba nyang sulet, dan jilieh ureuëng laén keujiteumé laba.\n17 Teuma Syedara-syedara lôn nyang teucinta, ingat kheueh ubak peue nyang ka geupeugah lé rasui-rasui Tuhan tanyoe Isa Almaseh.\n18 Awaknyan leubeh ilée geupeugah ubak gata watée ka tho akhé jamén teuma teuka ureuëng-ureuëng nyang jihina gata, na kheueh ureuëng-ureuëng nyang udeb meunurot peue-peue nyang jikheun lé até awaknyan nyang meudesya.\n19 Awaknyan nyoe kheueh ureuëng-ureuëng nyang jipeuteuka mucrebre ateueh manusia laén. Awaknyan hana jikuasa lé Roh Allah, teuma lé peue-peue nyang meuheuét lé tabiát donya.\n20 Teuma gata, Syedara-syedara lôn, peusaneut kheueh laju udeb gata ngon dasai jih iman gata ubak Isa Almaseh. Iman gata nyan suci lumpah na. Dan meudoá kheueh sabe ngon kuasa Roh Allah,\n21 dan udeb kheueh sabe lam lindongan gaséh Po teu Allah seumantong gata preh-preh rakhmat Isa Almaseh Tuhan tanyoe, nyang teuma geubri keu gata udeb seujati dan keukai.\n22 Keu ureuëng-ureuëng nyang waih-waih até jih, bah kheueh gata tatunyok gaséh sayang. 23 Tarek kheueh ureuëng beujiteubiet lam apui keuteupeu seulamat awaknyan. Meunan cit ateueh ureuëng-ureuëng laén bah kheueh gata tatunyok gaséh sayang meusajan ngon peurasaan teumakot, teuma banci kheueh bah pih nyan peukayan awaknyan keudroe nyang ka jipeukuto ngon desya.\n24 Po teu Allah, nyang hase jaga mangat gata bék rhot, dan nyang hase ba gata ubak hazirat Gobnyan nyang mulia ngon sukacita lom hana meucupa,\n25 Gobnyan kheueh sidroe sagai Allah, Peuseulamat tanyoe meulalu Isa Almaseh Tuhan tanyoe. Gobnyan kheueh Allah nyang mulia, agong, meukuasa dan meuwibawa yoh awai ilée trok án jinoe dan keu siumu masa! Amin.


1 Raja-Raja - Aceh Bible - Old Testament / 1Kingsl-1\nJinoenyoe Raja Nabi Daud ka tuha that-that. Bah kheueh gobnyan teupeuseulimbot deungon ija nyang tubai, teuma gobnyan teutab sijuek.\n2 Lé sabab nyan lé bubena peungawai gobnyan jipeugah, "Nyang Mulia Teungku Amphon, nyang gét jih bah kheueh kamoe jakmita sidroe aneuëk dara nyang jeuet jitinggai deungon Teungku Amphon dan jipeutimang Teungku Amphon. Jihnyan teuma jiéh deungon Teungku Amphon mangat Teungku Amphon meuteumé seuúem."\n3 Dan jijak mita kheueh ban saboh nanggroe Israel sidroe aneuëk dara nyang ceudah rupa. Teuma di Sunem meuteumé sidroe aneuëk dara nyang lumpah ceudah nyang nan jih Abisag. Aneuëk dara nyan laju jiba ubak Nabi Daud, dan aneuëk dara nyan pi tinggai laju disinan sira jikeumiet nabi ngon jiuseuha gobnyan. Teuma Nabi Daud nyan hana geumeusituboh deungon aneuëk daranyan.\n5 Sabab Absalom ka meuninggai donya, teuma Adonia, aneuëk agam Nabi Daud nyang lomboi dua jeuet keu nyang tuha. Mak jihnyan nan jih Hagit. Adonia na kheueh ureuëng nyang paleng lagak lom ngon tari. Bapak jih hántom na peureunah jibeungéh keu jihnyan meunyoe jihnyan jipeubuet buet nyang salah. Adonia meuheuet that keuneuk jeuet keu raja, lé sababnyan laju jipeuna keu droe jihnyan sijeumeulah geuritan prang dan tantra meuguda meunan cit deungon limong ploh droe peungawai pribadi.\n7 Laju gobnyan jijak meurok pakat deungon Yoab dan Abyatar. Mak Yoab nan jih Zeruya. Yoab dan Teungku Imeum Abyatar ka situju keu geudukong useuha Adonia nyan.\n8 Teuma Teungku Imeum Zadok, Benaya aneuëk Yoyada, Nabi Natan, Simei, Rei dan peungawai pribadi Raja Nabi Daud hana geudong blaih Adonia.\n9 Bak siuroe diteumpat nyang nan jih Batée Uleue tô that ngon mata ié En-Rogel, Adonia laju geupeuseumah keureubeuen bubiri, leumô agam dan aneuëk leumô nyang teumbon-teumbon. Gobnyan laju geu undang bubena aneuëk agam Nabi Daud nyang laén, dan peungawée-peugawée meuligoe nibak sukée Yehuda ubak khanuri keureubeuen nyan.\n10 Teuma Nabi Sulaiman adoe gobnyan, dan Nabi Natan meunan cit deungon Benaya dan peungawai pribadi Raja Daud hana ji undang.\n11 Teuma Nabi Natan geujak laju meurumpok deungon Batsyeba, mak Nabi Sulaiman, óh ban trok keunan geupeugah laju ubak gobnyan, "Peu kheueh Pocut Ratu gohlom neudeungoe bahwa si Adonia, aneuëk agam Hagit, ka jibaiát droe jih jeuet keuraja, seudangkan raja Nabi Daud hana geuteupeue sapeue keuhainyan?\n12 Meunyoe Pocut Ratu keudroe neu meulakée mangat Nabi Sulaiman nibak Pocut Ratu keudroe seulamat, ulôn naseuhat ubak\n13 droeneueh bubagaih kheueh neujak meuhadab ubak Raja Nabi Daud, dan neupeugah laju lagéenyoe ubak gobnyan: 'Bukon kheueh Teungku Amphon keudroe ka neumeusumpah ubak ulôn bahwa aneuëk agam ulôn nyang nan jih Nabi Sulaiman teuma jeuet keuraja keugeunantoe Teungku Amphon? Jinoenyoe, pakon Adonia nyang jeuet keuraja?' "\n14 Geupeugah lom lé Natan seulanjut jih, "Preh ilée, teungoh Pocut Ratu nyan geupeugah haba deungon raja, ulôn teuma lôn tamong lôn jak peukong peue nyang ka neupeugah lé Pocut Ratu nyan."\n15 Dan geujak kheueh laju Batsyeba geujak meuhadab ubak raja u dalam kama gobnyan. Raja Nabi Daud nyan bak watéenyan ka tuha that-that, dan Abisag, aneuëk dara nibak Sunem nyan, teungoh jipeutimang gobnyan.\n16 Batsyeba laju geusujut ukeue Raja, dan raja laju geutanyong, "Peue nyang gata lakée?"\n17 Geujaweueb lé Batsyeba, "Paduka Teungku Amphon Nyang Mulia, Teungku Amphon ka neumeusumpah ubak ulôn deumi nan TUHAN, Allah Teungku Amphon, bahwa aneuëk agam ulôn Nabi Sulaiman teuma jeuet keuraja keugeulantoe Teungku Amphon.\n18 Teuma jinoenyoe deungon hana neuteupeue lé Teungku Amphon, Adonia ka jeuet keuraja.\n19 Jihnyan ka jipeuseumah bubiri nyang le, leumô agam dan aneuëk leumô nyang teumbon-teumbon. Meunan cit jihnyan ka teuma jiundang ubak khanuri nyan aneuëk-aneuëk Teungku Amphon nyang laén dan Teungku Imeum Abyatar meunan cit teuma deungon Yoab, panglima angkatan prang Teungku Amphon. Teuma gobnyan hana geuundang Nabi Sulaiman.\n20 Teungku Amphon Nyang Mulia, banmandum rakyat Israel nibak saátnyoe teungoh teupreh-preh keuputosan Teungku Amphon keuhai soe kheueh nyang teuma jeuet keugeunantoe Teungku Amphon keu teu baiát sibagoe raja.\n21 Meunyoe Teungku Amphon hana neubri keuputosan nyan, ka pasti teuma meunyoe Teungku Amphon ka meuninggai donya, ulôn dan aneuëk agam ulôn jipeusaneut sibagoe tukang khianat."\n22 Teungoh Batsyeba mantong geupeugah haba nyan, Nabi Natan pih trok teuma ubak meuligoe nyan.\n23 Laju raja geubri tée keuhai Natan teuka keunan. Batsyeba laju geuteubiet, dan Nabi Natan geutamong, laju geusujut dikeue Teungku Amphon Raja.\n24 Nabi Natan geupeugah, "Teungku Amphon Nyang Mulia, peu kheueh Teungku Amphon ka neu peumaklum ubak rakyat bahwa Adonia teuma jimat geunantoe Teungku Amphon jeuet keuraja?\n25 Uroenyoe cit teuma jihnyan ka jipeuseumah bubiri nyang cukob le, leumô agam dan aneuëk leumô nyang teumbon-teumbon. Banmandum aneuëk agam Teungku Amphon ka jiundang. Meunan cit deungon dumna panglima angkatan prang Teungku Amphon, dan Teungku Imeum Abyatar. Awaknyan jinoenyoe teungoh jipeuget khanuri deungon gobnyan sira jisumeurak nyang meuhubo-hubo, 'Udeb Raja Adonia!'\n26 Teuma, gobnyan hana geu undang ulôn. Teungku Imeum Zadok dan Benaya meunan cit deungon Nabi Sulaiman hana geu undang.\n27 Peu kheueh Teungku Amphon nyang yue gobnyan sampoe geupeubuet banmandum nyang lagéenyoe, deungon hana neubri tée ubak peugawée Teungku Amphon nyang laén soe nyang teuma jeuet keugeunantoe Teungku Amphon?"\n28 Raja Nabi Daud geupeugah, "Gata jakhôi keunoe si Batsyeba bubagaih jijak meuhadab ulôn." Deungon nyan lé Nabi Natan geuteubiet laju dan geutamong teuma lom Batsyeba jak meuhadab raja.\n29 Laju geupeugah lé raja ubak gobnyan, "Keubiet ulôn ka lheueh lôn meujanji ubak droeneueh, deumi nan TUHAN, Po teu Allah ureuëng Israel, bahwa Nabi Sulaiman aneuëk agam gata nyan teuma jeuet keugeunantoe ulôn teubaiát keu raja. Nah, phon saátnyoe ulôn meujanji ubak gata deumi nan TUHAN nyang udeb, nyang ka geupeu leupah ulôn nibak banmandum mara bahya, bahwa nibak uroenyoe cit teuma ulôn peutrok janji ulôn ubak gata."\n31 Dan geusujut kheueh Batsyeba sira geupeugah, "Udeb kheueh Paduka Raja siumu masa!"\n32 Laju Raja Nabi Daud geuyue jakhôi Zadok, Natan dan Benaya yue meuhadab ubak gobnyan. Óh ka lheueh awaknyan jitamong u dalam,\n33 geupeugah kheueh laju lé raja ubak awaknyan, "Gatajak hôi kheueh laju bubena peuwira ulôn dan tajak kheueh laju deungon awaknyan ubak Nabi Sulaiman aneuëk agam ulôn nyan. Tapeuék kheueh jihnyan u ateueh bagal ulôn keudroe, dan taba laju jihnyan ubak mata ié di Gihon.\n34 Di teumpatnyan eunteuk Natan dan Zadok harôh jibaiát laju Nabi Sulaiman nyan jeuet keuraja Israel. Óh ka lheueh nyan gatanyoe banmandum harôh tayueb beureuguih sira gata seumurak, 'Udeb Raja Sulaiman!'\n35 Óh ka lheuehnyan tairéng kheueh jihnyan lom mangat jiwoe keunoe dan jijakduek ubak tahta ulôn, sabab jihnyan kheueh nyang ka ulôn piléh jeuet keuraja keugeunantoe ulôn keu jipeurintah ateueh Israel dan Yehuda."\n36 "Get, Teungku Amphon," geuseuôt lé Benaya, "seumoga TUHAN, Allah Teungku Amphon, geupeukong peurintah Teungku Amphon nyan.\n37 Lagée nyang ka-ka TUHAN na sabe meusajan Teungku Amphon, seumoga Gobnyan pih na sabe deungon Nabi Sulaiman. Seumoga TUHAN geupeujeuet peumeurintah Nabi Sulaiman nyan leubeh jaya lom nibak peumeurintah Teungku Amphon."\n38 Dan Zadok, Natan, Benaya dan peungawai pribadi raja geupeusila Nabi Sulaiman geuék u ateueh bagal raja, laju awaknyan geuiréng gobnyan ubak mata ié di Gihon.\n39 Óh ka lheuehnyan Zadok laju geucok teumpat minyéuk zaiton nyang ka geuba atranyan nibak khimah TUHAN, laju gobnyan geubaiát Nabi Sulaiman deungon cara geuboh minyéuk nyan. Beureuguih pih laju teuyueb dan banmandum ureuëng nyang na teuka keunan laju jisumeurak, "Udeb Raja Sulaiman!"\n40 Óh ka lheuehnyan awaknyan banmandum ji-iréng gobnyan jijakwoe sira jikuk ngon jisumeurak nyang meuhubo, meunan cit hana keutinggalan sira teuyueb suleng, sampoe tanoh nibak teumpat geugidongnyan siulah-ulah lagée ka beukah kareuna ramé that-that ureuëng nyang jaknyan.\n41 Adonia dan banmandum jamé gobnyan banmantong seuleusoe geupeuna khanuri, watée teudeungoe buet ramé nyan. Bak watée Yoab geudeungoe su beureuguih, laju gobnyan geuteumanyong. "Peue nyang ka teujadi di banda sampoe su nyang riôh ramé dan subra lagoena?"\n42 Yoab gohlom seuleusoe geupeugah haba, teuka kheueh deungon hana sangka-sangka Yonatan, aneuëk Teungku Imeum Abyatar, "Jak tamong," kheun Adonia. "Gata ureuëng gét, pasti nyang gata ba haba nyang gét teuma."\n43 "Meuáh, bukon haba nyang jroh," geujaweueb lé Yonatan. "Raja Daud ka geuangkat Nabi Sulaiman jeuet keuraja!\n44 Zadok, Natan, dan Benaya meunan cit deungon peungawai pribadi raja ka geuyue jak iréng Nabi Sulaiman. Awaknyan ka geupeuék Nabi Sulaiman u ateueh bagal raja,\n45 dan Zadok deungon Natan ka geulantek gobnyan nibak mata ié Gihon. Jinoenyoe awaknyan ka jigisa u banda sira jisumeurak ngon jimeulikak deungon hibat jih, dan banmandum banda ka meugah di ureuëng ramé ka habéh jiteupeu dan ka ka-ak ka-ok. Nyang kheueh keuramé nyang gatanyoe deungoe buno.\n46 Nabi Sulaiman bak saát nyoe ka jeuet keuraja.\n47 Meunan cit banmandum peuwira raja ka geujak geubri haba seulamat ubak Raja Daud. Awaknyan geupeugah, 'Seumoga Po teu Allah Teungku Amphon geupeujeuet Nabi Sulaiman nyan leubeh meusyeuhu nibak Teungku Amphon; seumoga peumeurintah Nabi Sulaiman nyan leubeh jaya nibak peumeurintah Teungku Amphon.' Óh lheueh nyan nibak teumpat éh gobnyan, Nabi Daud geusujut geuseumah Po teu Allah,\n48 dan geumeu doá, 'Teupujoe kheueh Droeneueh ya TUHAN, Allah nyang jiseumah lé umat Israel. Nibak uroenyoe sidroe nibak keuturonan ulôn ka Droeneueh angkat jeuet keuraja keugeunantoe ulôn. Dan Droeneueh ka neupeu idhin ubak ulôn udeb beujeuet ulôn kalon!' "\n49 Bubena jamé Adonia ka jeuet keuteumakot ngon yo, sampoe awaknyan banmandum jidong dan laju jijak, maséng-maséng jicok rot jih keudroe.\n50 Dan bak watéenyan cit teuma Adonia teumakot that-that ubak Nabi Sulaiman, akhéjih gobnyan laju jiplueng ubak Khimah TUHAN dan laju geumat ujong-ujong miseubah nyang na disinan.\n51 Di ureuëng laén laju jijak britée hainyan ubak Nabi Sulaiman. Awaknyan jipeugah bahwa Adonia gét that teumakot ubak Nabi Sulaiman, teuma gobnyan ka jijak ubak miseubah dan jimat laju ujong-ujong miseubah nyan sira jipeugah, "Ulôn hana lôn séuk disinoe sigohlom Nabi Sulaiman geumeusumpah ubak ulôn bahwa gobnyan hana geupoh maté ulôn."\n52 Nabi Sulaiman geujaweueb, "Meunyoe jihnyan meupi-e ngon nyang jroh, jihnyan hana teuhuköm bahpih meubacut pih; teuma meunyoe jihnyan jipeubuet buet nyang jeuhet, jihnyan harôh teupoh maté."\n53 Laju raja geuyue ureuëng laén geuyue jakcok Adonia nibak miseubah nyan. Dan teuka kheueh Adonia jijak meuhadab raja, dan laju jisujut dikeue gobnyan. Laju Raja geupeugah, "Jinoenyoe kajeuet gata jakwoe!"


History Atjeh | KASKUS\n"Ciri - ciri antara Pribumi Aceh dan pendatang"\nAkan "Brat panik biek2 Impor di bumoe Aceh" biek pangtibang keubah, biek belanda keubah.biek jepang keubah keubah.biek daud beureu'eh keubah.biek malek mahmud impor.biek jawa indonesia impor.\nBiek-biek kamoe bansa Aceh Slow Mantoeng, Atra droe, Nanggroe droe, Rakyat droe, Idiology droe, bahasa droe, adat dan budaya droe, sjedara droe, Gasin2 kamoe kon biek Meugadee bak penjajah jawa.\nUmun jieh yang duk di Aceh yang meugadee bak penjajah indonesia jawa nyan umum jieh kon biek Aceh, mereka itu nakeuh biek lamit belanda, lamit jepang, lamiet indonesia jawa keubah Lam bumoe Aceh.\n"Yang Beutoi Golom Teuntee meu Adab, Yang Meu Adap Golom teuntee Beutoi".\nBiek keuneubah gop, jeut neu Tanda laju, asai ka tabahas peukara kiban cara tjok Nanggroe, kiban cara peugot perjuangan yang beutoh ateuh Rauh Endatu teuh? langsung ji tentang le mereka itu, langsung ang ing, ji tubit statemen awak nyan, sereng ji Kheun: kita sama -sama saudara islam, kita sama -sama bangsa Aceh, kita sama- sama pejuang, kita Acehkan tetah Damai, dll.Itu bagian ciri-ciri mereka itu.!\nWate ji basmi ummat Islam Aceh kurun wate 1950- 2020 nyoe, ateuh dalih kesatuan Nkri uuda 45 dan Pancasila. Hana tingat yang ji basmi Ummat Islam Aceh jikoh taku di tik bineh jalan pupaleh PKI penganut pancasila.\nWate ji kheun sesama Aceh, sang nyoe raya, wate jih mat kuasa kheun keu pejuang laen, lage kaum beut Gerombolan awak malek,( Gam) klem gop cu'ak, klem gop Mp.gam, klem hana ikot peuntoh keumando ka bailot, dll. Leuh nyan peupoh rakan seperjuangan yang hana ateuh Hak berdasar perjuangan dan Hukum Allah. Padahal beut jih sejak 2002 hingga 2020 nyoe leubeh nibak penjajah ji peulaku keu Rakyat dan bangsa Aceh. Jadi hana jut ta teurimong le geu tanyoe pejuang dan bangsa Aceh. Beut jeuheut Malek mahmdu nyan.\nKita sama pejuang khuen, padahal awak nyan kajut keu biek pengkhianat, hana akui droe lom sebagai pengkhianat, padahal khianat perjuangan dan agama ka phak luyak beut awak nyan secara berjama'ah hana jikira dro pengkhianat lom, pu paleh beut biek meunan.\nBek peugot karu le hai, Aceh kadamai, yang meu damai dengon musoh, dan kasajan musoh nakeuh bagian Musoh, sebab Pejuang han akan geu meurakan ngon musoh bangsa geuh. Kebutulan yang meu damai bak,15 . 08. 2005 Antara kelompok GAM malek mahmud dengan Penjajah RI.. bukan atas nama pejuang dan bangsa Aceh.\nMeunan bacut ringkasan keu peukara yang meunan- meunan dari mereka itu.\nPerjuangan Aceh Hak milik para pejuang dan bangsa Aceh.bukan milik pecundang.\nBy.Pejuang Negara Aceh Darussalam\nDalam Nanggroe pusaka keuneubah Endatu.\ngak ada link sumber asli nya, isi topik bukan pake bhs nasional di RI.....


Selasa, 31/12/2019 - 20:25 WIB\nACEHTREND.COM,Beijing- That peudeh hate si Lim (takheun ju meunan nan jih-red) calon linto baro di Cina, nyang calon inong jih ditume meumukah (meuseutuboh-red) ngon lakoe kak si Lim. But hana jeut keubut nyan teureukam kamera CCTV nyang dipasang padim uroe sigohlom awak nyan peugot acara nikah.\nDisurah lam surat haba Kwong Wah Daily, nyang lheuh nyan disalen keulayi uleh World of Buzz, lheuh nyan dicok teuma uleh Tribun Medan, Seulasa (31/12/2019) si Lim pura-pura hana diteupu sapu. Lim dikubah saket hate jih deungon got. Hana dipeuleumah ri meubacut. Padahai, seupo hate nyang han anco, calon ureueng inong nyang taneuk cok keu calon ma aneuk mit, dibi ata alah nyan keu ureung laen. Nyang leubeh peudeh lom, nyang “cok pit” bak si Ling (takheun ju meunan nan si nong nyan-red) nakeuh lakoe kak si Lim.\nWalau lam jantong ka hu apui, si Lim hana dipeugah sapat. Dikabom keudroe dan teutap hana dipeubateu acara nikah.\nNibak uroe nikah, si Lim dan Ling, deungon baje linto baro dan dara baro, dilangkah lam aula. Rame ureueng kalon ngon peunoh seunang hate. Ban dua awak nyan teuseungeh-seungeh. Lage hana keujadian sapu. Lakoe kak si Lim na sit di teumpat nyan. Agam budok antok nyan pura-pura hana peukara. Padahai si malam sigohlom jih, kalheuh “dimubut” ngon calon inong parui jih.\nRupajih, sigohlom akad nikah, si Lim kadipeusiap video nyan. Mandum ureueng teukeujot. Si Ling teukeupak aruwah jih. Hana jisangka bila but awak nyan ditupu uleh si Lim. Mirah muka inong hana setia nyan.\nKareuna male sampo ujong ok, si Ling dipeupo bungong bak jaroe ateuh si Lim.Lheuh nyan dibeurangkat dari teumpat nyan. Si Lim hana goi jih. Memang hana nit dih le untuk nikah.\nAcara nikah nyan bateu. Lakoe kak si Lim suwah cok silop. Mandum ureueng nyang teuka, geukheun sikrek sapu ke awak nyan dua.


Jumat, 06/09/2019 - 12:22 WIB\nACEHTREND.COM, Banda Aceh-Keutuha Umum Peureute Nasional Aceh (PNA)–nakeuh saboh peureute lokal di Aceh– kadipeupiyoh uleh Majeulih Manyang Peureute (MMP) atawa lam basa Indonesia dikheun Majelis Tinggi Partai (MTP). Nyan nakeuh hase dari rapat teuleubeh yang dipeugot di Hotel Hermes Palace, Banda Aceh, Hameh (5/9/2019).\nSeulaen dipueputoh peupiyoh Irwandi Yusuf dari jabatan Keutuha Umum, majeulih rapat nyan dipeutunyok Samsul Bahri bin Amiren, atawa nyang kayem ditawok Tiyong, seubagoe Plt Keutuha Umum.\nHana mandum anggeta MPP teuka nibak rapat nyan. Nyang teuka keunan nakeuh Irwansyah seubagoe Keutuha MPP, Soenarko seureuta Miswar Fuady. Sayuti Abubakar seureuta Irwandi hana lam rapat nyan.\nBukon cuma nyan, hasee rapat MMP nyang laen nakeuh dipeutunyok Miswar Fuady seubagoe Plt Sekretaris Jendral. Seulaen nibak nyan, awak nyan lhe juga dipeubagah Kongres Luar Biasa (KLB) deungon agenda utama tuka AD/ART peureute.\nNibak surat haba, Muksalmina dipeugah bahwa digantoe Irwandi kareuna teungku nyan ka dipeusah salah uleh Pengadilan Tipikor dan Pengadilan Tinggi Jakarta. Di likot nibak nyan, Irwandi ka dipeupepiyoh siat dari jabatan seubagoe Gubernur Aceh uleh Presiden Ri Joko Widodo.\n“Kareuna nyan Keutuha umum ka hana jeut le peujak but peureute lage dimandatkan uleh Kongres I PNA,” kheun Irwansyah, yang nakeuh salah sidroe ureung peudong PNA nyang jino meurangkap seubagoe anggeta Peureute Demokrasi Indonesia Perjuangan (PDIP) DPC Banda Aceh.\nSeulaen nyan, rapat MPP nyan dipeuduk kareuna peujak harapan DPW seureuta DPK PNA nyang lake beubagah dipeuduk Kongres Luar Biasa (KLB), deungon agenda gantoe Irwandi dari Keutuha Umum.\nNyan Kon Hak Muksalmina\nSayuti Abubakar, Sekretaris MMP PNA, dipeugah bahwa peukara peupiyoh Irwandi dari Keutuha Umum, kon lah tugaih dan kewenangan MMP. “Ketua Umum dipileh uleh kongres, MMP dipileh uleh formatur kongres.\nAneuk muda asai Peusangan nyang jinoe meukiprah di Jakarta nyan dipeugah lom bahwasajih anggeta MMP limong droe ureung, kon lhe droe. Lam MMP Sayuti nakeuh diduk seubago keurani MMP.\n“Irwansyah hanjeut cok keuputusan meunan. Pulom keuputusan nyan meulanggeh ngon neuduk peureute. Bek kareuna ambisi talanggar neuduk peureute seureuta qanun nanggroe (UU-red).”\nLam bhah nyan Sayuti dipeugah lom jih hantom diudang untuk jak bak rapat nyan. “Nyan keputusan Irwansyah seucara keudroe,” kheun sayuti.\nHase keunalon aceHTrend dari padim wate nyang ka u likot, lage na nyang hana pah lam tuboh PNA, seujak Irwandi meunang lam Pilkada Aceh 2017. Keuphon nakeuh peupiyoh Irwansyah dari Keutuha Umum dan digantoe uleh Irwandi.\nSigalom nyan, karu antara Irwandi deungon Sekjend PNA nibak masa nyan Muharram Idris. Bah pih Muharram na cuba lawan deungon rauh hukom, tapi di peugandilan jih talo.\nWate Irwandi dikeuneuk drop uleh KPK, Samsul Bahri bin Amiren nyang nibak wate nyan duk bak kurusi Keutuha Harian, dilake piyoh dua go. Kali keudua,Irwandi teurimong. Wate Irwandi kadidrop uleh KPK, na padim boh elemen di tuboh PNA, peutunyok lom Samsul Bahri keu Keutuha Harian. Lam wate nyan awak nyan dua kayem meudawa bak media sosial Sacebook. Sinde-meusinde, kheun meukheun. Sampoe ureung lam FB sare diprok-prok jaroe dikalon peukateun ureung nyan dua. Na nyang peugah lage Tom and Jerry.\nLam ban-ban nyoe, Irwandi Yusuf nyang mantong diglap lam tutopan KPK, geupeupiyoh Tiyong dari kurusi Keutuha Harian, dan geuganto Miswar Fuady dari sekjend. Lheuh nyan Irwandi geupeutunyok bino gobnyan Darwati keu Keutuha Harian seureuta Muharram Idris keu sekjend. \nSumber berita: Serambi Indonesia & aceHtrend. Salen keulayi lam basa Aceh uleh Muhajir.\nTags: #HeadlineirwandiIrwansyahkongres luar biasapnatiyong


Kamis, 29/08/2019 - 15:02 WIB\nSi Her, pancuri kameng di Seunuddon. Dipoh le urueng gampong hanlot keupiah. Honda jih dipeu apui sampoe hanahi honda le. Foto: aceHTrend/Mulyadi.\nACEHTREND.COM, Lhoksukon- Hana dituri teube-teube kaoy, si Her bin Ja (30) dijak cu kameng atra ureung Gampong Alue Campli, Seunuddon, Aceh Utara. Teuma, but meujawie kalinyoe hana keumah dipeulaku, kareuna bagah that diteupu uleh urueng rame. Hana dipreh singoh, si her dihamok hanlot keupiah.\nBut hana got nyang dipeulaku uleh si Her nibak Rabu (28/8/2019). Si Her seureuta dua rakan jih nakeuh si MU dan FA, dijak cu kameng ureung gampong dan dijak koh taku bak ateung neuheun Haji Lah.\nUreung nyang kalon nyan geupeugah bak ureung laen lom. Hana geupreh singoh, lheuh geupeusapat ngon, sigra geujak drop pancuri kameng nyan.\nDua droe rakan si Her sigra dibalap deungon langkah siribe. Si Her hana ditume plung. Pu neutanyong teuma, lage tajok peng kiraju, kon cuma sigoe, meugogo sapoe boh soh meusangkot bak jumoh pancuri nyan.\nSangkeng beugeh ureung gampong, honda nyang dipakek uleh awak nyan juga dipeu apui uleh ureung rame.\nKapolsek Seunuddon Iptu M. jamil, nibak aceHTrend dipeugah bahwasajih, kameng nyang teungoh dikoh takue nyan dipeulaku di ateung neuheun.\n“meuban geukalon kameng kalheuh dikoh takue, dibeudoh beungeh ureung gampong. Si Her jisoh sigoe sapoe. Honda jih dipeu apui uleh ureung rame. Lheuh nyan si her diintat u kanto polisi,” kheun Iptu M. Jamil.\nGanto dari bahasa Indonesia u dalam basa Aceh: Muhajir Juli\nTags: Basa acehpancuri kamengseunuddon


Teungku Chik Panté Kulu - Wikipèdia bahsa Acèh, ènsiklopèdia bibeuëh\nTeungku Chik Panté Kulu\nTeungku Chik Haji Muhammad Panté Kulu nakeuh sidroe ulama rayeuek di Acèh nyang droe neuh nyan neutuléh saboh hikayat nyang that geuthèe lam tarèh nanggroë Acèh, Hikayat Prang Sabi.\nHikayat Prang Sabi, keunarang sastra prang nyang jeuet keu seumangat hana piyôh Bansa Acèh bak geuprang Kaphé Beulanda lam prang Acèh 1873-1914.\nTeungku Chik Haji Muhammad Panté Kulu lahé bak thôn 1251 H (1836 M) di gampông Panté Kulu, Titeuë, Pidië, lam saboh keuluwarga ulama nyang mantong saboh kawôm ngon ulama Tiro.\nMasa ubit droeneuhnyan neumeurunoë (beuët) al-Qur’an ngon èleumèe agama Islam lam bahsa Jawoë (Meulayu), sampoë bak masa muda neuh neupeupanyang neubeuët di Dayah Tiro nyang geusatoh lé Teungku Chik Haji Muhammad Amin Dayah Cut, sidroe ulama rayeuek di Tiro nyang barô neugisa dari neukeurija Rukôn Islam keu-limong ibadah haji di tanoh suci Mekkah, Teungku Chik Haji Muhammad Amin that rayeuk peungarôh neuh masa nyan di Acèh.\nNa neu meudagang meupadum bak Dayah Tiro nyan Teungku Muhammad, aneuk muada dari gampông Panté Kulu nyan ka hayeuë that bak èleumèe agama teuleubèh lom èleumèe bahsa Arab ngon ka geupeutamat meupadum boh kitab, bak watèe nyan droëneuh nyan kajeuët keu sidroë Teungku Rangkang bak Dayah Tiro. Ngon du'a gurèe neuh Teungku Haji Chik Muhammad Amin laju neulakèe izin neutinggai Dayah keu neujak meununtôt èleumèe agama u Tanoh suci Mekah sira neujak peubuët Ibadah Haji. Di Mekkah droëneuhnyan neu beuët èleumèe agama ngon meumacam èleumèe nyang la'én. Sira neumeurunoë agama gobnyan nacit geupeugot hubôngan ngon ureuëng peumimpén Islam dari macam-macam bansa di dônya masa nyan.\nSeubagoë sidroe ureuëng nyang that neugalak keu bideuëng seni ngon sastra, gobnyan that galak bak neubaca kitab-kitab sya'é Arab, utama that keunarang kisah prang bak masa Rasulullah, lagèe kisah teunuléh Hassan bin Tsabit, Abdullah bin Malik dan Ka'ab bin Zubair. Sya'é-sya'é ureuëng nyan keuh nyang jeuët keu seumangat bagi gobnyan nyang mantong muda nyan, sampoë meuhasé jeuet nucok neuduëk nyang that mulia ngon nan gobnyan geuingat lé ummat manusia sampoë 'an jinoe keu sidroe ulama nyang neupeugot sya'é prang paléng rayeuek lam seujarah manusia.\nLa'én nibak sya'é jihad (diwaanusy-syi'r), Teungku Chik Haji Muhammad Panté Kulu that neugalak bak neubeuët kisah pahlawan-pahlawan Islam lagèe Khalid bin Walid, Umar bin Khaththab, Hamzah, Usamah bin Zaid bin Haritsah, Tariq bin Ziyad ngon la'én-la'én. Kisah-kisah nyan jeuet keu tujuan bak keunarang droeneuhnyan Hikayat Prang Sabi nyang keuneuk neutuléh bak masa ukeuë.\nLheuëh na peuët thôn neuduëk di Mekah, gobnyan ka jeuët keu sidroë ulama rayeuek nyang na jeuet geubôh gla Syaykh (Syèkh) bak awai nan neuh, sampoë di Acèh jeuet keu Teungku Chik.\nHibat that peungarôh Hikayat Prang Sabi lam Prang Acèh, jeuet takalon bak curak prang nyang geupeuleumah lé Bansa Acèh bak geulawan Beulanda. Keu conto lagèe lam gamba nyoe, takalon teuntra Beulanda nyang meukarat jih bak jijak prang Kuta Glé lam Prang Batèe Iliëk thôn 1907.\nBak watèe bicah Prang Acèh akibat agresi Beulanda ateuëh Keurajeuën Acèh Darussalam, Teungku Chik Muhammad Panté Kulu teungoh neubeuët di Mekah. Seubagoe sidroe pahlawan nyang ka neutië ngon kisah hudép pahlawan Islam, laju gobnyan meuhajat nyang raya keu gisa u nanggroë, keu neujak bantu prang jihad di nanggroë jak lawan kaphé saban-saban ngon banmandum Bansa Acèh nyang geu pimpén lé ulama seureuta peumimpén Acèh.\nHajat raya lam haté gobnyan keubit hana ék peutheun lé lheuëh neu teupeuë cut aduën neuh nyang jeuet keu sahabat neuh cit, Teungku Chik di Tiro Muhammad Saman ka geucok tanggông jaweuëb keu panglima prang raya di Acèh. Bak akhé thôn 1881 M Teungku Chik Muhammad Panté Kulu neukeubah tanoh mulia nanggroë Mekkah Al-Mukarramah neu gisa u Tanoh mulia la'én nyang geu gla Seuramoë Mekkah.\nLam neuwoë nyan keuh, lam kapai la'ôt antara Jeddah ngon Penang, gobnyan meuhasé neupeugot keunarang saboh kitab nyang that rayeuek yum kitabnyan, Hikayat Prang Sabi, neu hadiah asoë kitab nyan keu peubangkét seumangat Bansa Acèh lam prang suci geulawan Kaphé Beulanda ngon sikutu jih kaphé-kaphé bansa-bansa la'én nyang jiba sajan jih u nanggroë Acèh.\nHikayat Prang Sabi nyang geutuléh lé Teungku Chik Panté Kulu nyoe, nakeuh meucurak sya'é peuët boh bét nyang nakeuh peuët boh kisah:\nKisah Ainul Mardliyah\nKisah Pasukan Gajah\nKisah Sa'id Salmy\nKisah Muhammad Amin (Lamiët Maté syahid nyang hudép keulayi)\nTeuka u nanggroë keunarang nyan laju neupulang keu Teungku Chik di Tiro lé Teungku Chik Panté Kulu, lam saboh acara di Kuta Aneuk Galông.\nTeungku Chik Panté Kulu neumeuseureuta sabé lam jihad nyan ngon Teungku Chik di Tiro lam mandum mideuën prang, sampoë bak masa Teungku Chik Muhammad Pante Kulu neugisa u rahmatullah di Lam Leu'ot, Indrapuri, Acèh Rayek ngon geukubu disinan.\nAhmad, Syarwan , MA, Drs. 2006. Teungku Chik Ditiro dan Hikayat prang Sabi. Research Fellow of the Scaliger Institute Leiden University\nWikimedia Commons na mèdia nyang na meupawôt ngön: Teungku Chik Panté Kulu\nGeurumpök nibak "https://ace.wikipedia.org/w/index.php?title=Teungku_Chik_Panté_Kulu&oldid=136359"\nTerakhir diubah pada 6 Buleuen Siblaih 2021, pukul 20.48\nÔn nyoe seuneulheueh geupeusaneut bak 6 Buleuen Siblaih 2021, poh 20.48.


Senin, 15/04/2019 - 06:37 WIB\nACEHTREND.COM,Medan- Dua droe ureung agam nakeuh AYY (47) dan LGH (57) ditimbak uleh polisi nibak gateeh, kareuna dicuba plung wate keunong drop meukat sabe. Nibak jaroe dua bandet nyan, polisi disita dua kilo sabe.\nDipeugah uleh Kasubdit II Direktorat Narkoba Polda Sumatera Utara, AKBP Hotman Paulus Sinaga, Aleuhad (14/4/2019) dua bandet nyan ditimbak kareuna dilawan polisi.\nDua droe si beureukah gulam nyan, “dibeureukah” uleh polisi nibak uroe Hameh (11/4/2019) di jalan Gatot Subroto, Medan. Dari info ureung di sinan, di jalan nyan memang kayem na awak meukat sabe.\nAteuh info nyan, polisi dijak meunyamar. Dipeurupa droe keu awak bloe sabe. Lheuh pakat yum dan jumeulah kilogram, polisi dipreh di TKP. Dua droe bandet nyan jak intat barang. Meunan sabe dipeujaroe bak polisi, sigra mandua awak nyan dimat bak jaroe.\n“Nyan ho kaneuk plung lom, ka kutume keuh. Habeh keuh uroenyoe,” kheun polisi lam basa toko.\nMeulumpah teukeujot dua droe bandet nyan. Keubit hana disangka, keubit hana diduga, teuka hate polisi dijak meunyamar keu awak bloe sabe. Adak meuditupu dari awai pasti han dijak intat barang hareum nyan.\nTeupeh that hate dua bandet nyan. Han disangka polisi troh keunan dikeurija. Kareuna nyankeuh, wate dikeuneuk ba u kanto, sigra awak nyan dimeulawan dan ditume plung siat. Hana jioh dibileung langkah, mandua awak nyan keunong timbak bak gateh.\nMemang seip hayeu cara teumimbak polisi wate didrop bandet. That cabat jaroe jih. Sep brat timang bak gateh keunong. Lheuh keunong timbak, awak sabe nyan dimeungaku diteurimong ungkoh 40 juta Rupiah, meunyo sabe nyan lagot. \nTags: #HeadlineBasa aceh


DPRK Aceh Tengah P'iep Rukok Lam Ruang Sidang, Warga: Hana Etika - NASAJA BERITA\nHome › Aceh › Aceh Tengah › dprk › gayo › KTR\nDPRK Aceh Tengah P'iep Rukok Lam Ruang Sidang, Warga: Hana Etika\nNasaja Berita – Takengon, Kôp bèrèh awak dewan di Aceh Tengah kiraju, lam ruang rapat sira duek deungö haba Pak Bupati, meuasap geutarék rukok. Ukuran nah karap buhuek Pak Bupati Aceh Tengah, Shabela Abubakar, lam uroe Haméh, 22/8/2019 bunoe\nBupati teungöh geupidato watè nyan lam sidang paripurna Rancangan Qanun (Raqan) Rencana Induk Pembangunan Kepariwisataan Kabupaten Aceh Tengah thôn 2019-2024.\nMeunurôt jipantoe lé awak Serambi Indonesia nyang na lam kantô nyan asap rukok ka lagè lam awan kiraju seulama masa sidang nyan.\nNyang brat lom bèrèh hana soe that awak dewan p'iep rukok lam ruangan nyan. Padahai ubé raya jituléh nyan rôh lam zona Kawasan Tanpa Rokok (KTR) di Aceh Tengah.\n"Ubé kuteupu lé lon nyan ruang sidang rôh lam KTR. Tapi bah pih ka na qanun bhaih nyan, awak nyan meukupôi ji h'uep asap lam ruang kiraju." Kheun salah sidroe warga nyang ikôt lam sidang nyan.\nWarga jibôh nilai dan sama deungön keudroe, buet dewan jak p'iep rukok lam ruang nyan masa rapat meunan, hana etika. Ka ijak peulècèh lembaga nyang tinggi nyan bahkan droegeuh seulaku waki rakyat.\nSeubab qanun awak yan nyang peu sah, teumasôk KTR i dalam, tapi awak nyan nyang langgar di keu ureun ramè.\nAwai thôn 2019, awak Satpol PP dan WH Aceh Tengah na tom jiriazia untuk peudöng hukôm lam Qanun KTR bak padum-padum boh teumpat istansi pemerintah kabupaten nyan. Bahkan jisita dum asbak rukôk lam kantô-kantô di kabupaten nyan.\nTapi sampoe inoehat uroe penegakan Qanun KTR mantöng hana maksimal lom, seubab mantöng le that ta teumè ureung p'iep rukok bak area nyang ka jilarang.\nPadahai lam Qanun KTR nyan kalheuh meutham untuk hanjeut p'iep rukok bak teumpat-teumpat tertentu, lagè area kantô poemerintah, sikula, rumoh sakét, dan padum-padum boh kantô pelayanan kesehatan.\nMeunan Apa baca bak Serambi onlen.\n0 Response to "DPRK Aceh Tengah P'iep Rukok Lam Ruang Sidang, Warga: Hana Etika"


Sibén meusangkôt bak taloe listrék. Foto/ilustrasi, meucok bak internet.\nSeunusôn: M. Amin Bénséh\nSidipnan Aceh kaya lheuh dipiyôh bala raya nibak 15 Agustus 2005, tapi sampoe inohat uroe mantöng jai rakyat binasa, udép lam papa di Seuramoe Meukkah.\nWate tasimak, yang meutamah kaya tok ureueng meupangkat seureuta meu jabatan. Peunayah tujôh juta sibuleuen, tapi aset jih talô aruwah Toké Saiphan di Bireuen. Pakön jeut meunan?\nNanggroe Aceh nyoe, katrép ka lage aneuk hana ma. Meuntui dari lam kandôngan. Na wali, tukang rampok harta. Na karông, pancuri tujôh. Na aduen, sabé lam mabôk. Na cut da, tip malam dimeumukah ngön gob. Meunan keuh Aceh uroenyoe.\nUlôn simak dari awai, rap hana tatumèë ureueng meupangkat dan meujabatan, yang jujôr di sinoe. Rap mandum awak nyan lam pikiran jih, kiban cara beumeutumé teumök yang kön hak droe jih. Dimeu kachuk mita kaya sira dipeungeuet pupu yang jeut dipeungeut.\nTeuma pakon ka sidipnan dimeusulét, tapi hana yang dibeureukah? Nyan meuseubab uleh ka dimeusetubôh ngon awak meupangkat yang jeut deumeudrop peutamöng ureueng lam glap. Awak nyan lage ureueng cirét ngön ase deuk.\nTeunte geutanyoe hireuen, pakön jai that-that ureueng carong, sikula panyang, na pangkat, na keududukan, tapi leumak mabôk lam but sulét? Lam siuroe-uroe, asai na pangkat, pasti but jih, meunyo kön seumeungeut sicara halôh, kakeueh peuset meunale gob sicara gasa.\nNeukalön keudroe, mulai dumpu but suwah tabrie peng kupi, sampoe sogok wajêb nak jeut tapubut sipupu but. Psdahai awak nyan mandum ka dibrie peunayah lé neugara.\nNyan mandum kareuna dari awai, geutanyoe ka takubah saboh hai, bahwa jak sikula kön keu rauh mita kaya. Tapi rauh nak jeut keu manusia. Tapi jinoe, tanyoe meu manyang-manyang jak sikula, meuteuga-teuga sogok mita keurija, nakeuh nak meurumpok jabatan/pangkat. Lheueh meurumpök pangkat/jabatan, mulai pubut but jahé nak bagah jaya.\nGeutanyoe hana lé tabôh yum marwah droe. Jeut keu polisi, hana bôh yum marwah baje dan pangkat, jeut keu peujabat, hana bôh yum marwah droe, jeut keu tokoh, hana jaga droe.\nRap mandum, asai na peuleuweung, teutap mita cara untuk meurumpök harta. Rupah pupu yang jeut, nak bagah jeut peudong meuligoe droe. Lheuh nyan jak intat aneuek bak sikula agama. Sira glöng cita-cita aneuek singöh uroe jeut keu ulama atawa ureueng aréh.\nSipupu yang tamulai dari yang hareuem, teutap hareuem sampoe ‘an akhé masa. Hasé meublang ngön bijeh cu, teutap ‘han haleue.\nUlôn tingat saboh peuneugah gure, tanda -tanda saboh nanggroe jai pancuri, ramèë tokoh peugah su-ai agama, ramèë yang sang-sang ditém maté demi agama. Tapi ho yang tajak, pat yang taduk, ho yang takalön, ureueng mabôk rata sagoe, ureueng meuzina rata lungkik, ureueng deuk rata jurông.\nRakyat Deuk, Peujabat Troe\nSaboh teuk, bagah kaya peugawe ngon ureueng niaga. Nyan tanda lam nanggroe nyan jai that-that peujabat ngon aparat yang hana jujôr.\n*)Ureueng Aceh yang hawa meukalön bansa nyoe teubeudöh lage dilèë.\nTags: #HeadlineBasa acehopini


Abu West: Lam Paleh, Na Syari'at Islam Pancong di Amerika - NASAJA BERITA\nHome › agama › amerika serikat › Donya › nasaja › syari'at islam\nAbu West: Lam Paleh, Na Syari'at Islam Pancong di Amerika\nNasaja Berita – Amerika Serikat, Uroe nyoe ka saboh jeumu’at hana lon jak u keude, musem salju di luwa ukuran minus 20 derajat. Bek ‘an tajak beulanja meu ta kerja manteng bron teuh. Alah pih jak keurija nyan ata wajeb.\nGeutanyoe nyang ka trep hana ta teubiet, kon ka peurle bacut sapeu. Untuk ta seutel droe teuh di keu Ma aneuk miet. Bek lagee ureung tinggai lam guha, kumieh atawa misee ka lage bule mata, ceukang lintek meunan.\nSeulaen nyan, ka teunte bahan pokok sandang ngon pangan si uroe-uroe pih peureule, seubab asai ka si go minggu si go sit ka meuhajat untuk belanja.\nDisinoe agak beda bacut cara udep. Watee jak keurija disinoe mulai uroe Seulanyan sampe Jeumu’at. Uroe Sabtu ngon Aleuhad nyan pree bagi ureung nyang ka meukeluarga.\nBiasa jih toko dan perusahan nyang peuhah uroe Sabtu ngon Minggu jipakek karyawan aneuk sikula yang umu 16 thon u ateuh, ukuran ka mahasiswa lah meunyoe bak tanyoe. Atawa sit memang mahasiswa lagee awak tanyoe, nyang teungoh kuliah S2 atawa S3 nyang keureuja Sabtu -Minggu mita raseuki leubeh di Amerika.\nWatee lon teubit, lon kalon di keude that rame aneuk muda-muda meukumpoi. Phon hireuen sit, pu na, asai ka Sabtu Minggu ka ramee aneuk muda bak keudee. Akhee buet lon tanyong bak Abi Zayyan nyang ka trep meuudep di sinoe di Amerika. Beliau nyan aduen di ulon tuan nyang ka menetap di Baltimore – Amerika. "Pakon udep sabe muda-muda awak nyan Aby?". Geu jaweub lee Aby "Nyan biasa disinoe, awak nyan kana peng droe dan ka mandiri untuk meuudep keudroe, menyo untuk kuliah ka na pinjaman bak kampus. Hana le suah lake peng ureng syiek bahkan ka jeut jibantu ureng syiek." Meunan Aby Zayyan seuot teumanyong lon.\nRupajih aneuk miet nyang hudep disinoe di Amerika Serikat nanggroe si Donald Trump nyoe meunyoe umue ka 18 thon, ka ji tuntut beumandiri dan dan beu na aplikasi khusus kerja droe\nhana lee meugantung bak ureung syiek. Ka wajeb keurija seureuta kleim seugala jeunieh ADM pemerintah ateuh nan pribadi. Hana meu urusan le ngon ureung syiek. Bah pih ladom mantong ji tinggai sajan bak rumoh ureung syiek. Nyang pasti nyang muda nyoe ka jibantu ureung syiek dalam hai beaya udep. Karena peraturan disinoe macam bagoe dum. Na berupa bill atawa kredit rumoh sampe trok bak eistrek, ie pam, iuran broeh, internet, moto, mandum suah bayeu. Seubab sistem meubloe disinoe nakeuh kredit jangka panyang. Meunyoe ureung nyang le sen atawa kaya ijo nyang bloe barang dan fasilitaih seucara kontan ji teume keunong pajak kerja ngon pajak harta, pih that jra teuh bak ta bayeu. Ukuran ji teume reuloh boh thek thok teuh.\nDari aturan pemerintah nyang ka nyata ta kalon nyoe, meuhie lagee na adopsi hukom Syariat Islam siangen. Seubab lam hukom syari’at geutanyoe, bila aneuk mit ka baleg, nyan hana lee tanggung jaweub ureung syiek, mandum ka wajeb ji tanggong keudroe, maseng bermaseng.\nSeulaen nyan na sit nyang that ta sayang disinoe. Hana sep didikan agama di rumoh. Seubab mulai lheuh suboh na ju moto bus jak jemput aneuk miet jak sikula. Eunteuk keudeh supot lheuh asa baro di intat woe u rumoh lom. Nyan seulama 9 thon. Dan pih ureung syiek awak nyan sibok ngon keurija. Jadi hana watee untuk ji pham agama.\nTeuman boh kiban hie watee ka mulai kuliah ka tinggai si droe, hana le sajan ureung chiek. Kadang roh tinggai ngon rakan nyang hana bereh. Miseujih saja awak pergaulan bebas, bahkan wap han seip ilme agama ujong jih jeut keu atheis. Peu keuh nyan aneuk ureung islam atawa sit memang dari non-muslim dari phon ken. Seubab ka meutamah rame that ka generasi milenial disinoe nyang jeut keu ateis, ureung hana agama, awak han pateh na tuhan. Nyang that ta sayang aneuk ureung Islam pih lagee nyan kejadian.\nMeunyoe ta kaji lam hai nyoe, memang hana mandum cit generasi milenial jet keu ateis. Seubab bagi keluarga ureung islam nyang ta’at, na sit nyang peu sikula aneuk geuh bak sikula agama islam.\nDisinoe na sit sikula agama islam bahpih jioh dari tempat tinggai. Na sit nyang sikula model lagee dayah bak tanyoe. Jadi nyang suah duk di sikula model dayah meunan, han geu peulheuh aneuk geuh tinggai keudroe meunan. Kecuali meunyoe ka lheuh meukeluarga. Nyan ban cara ureung nyang kong agama. Karap seugitu sahoe ngon bak tanyoe di Aceh sit.\nNyan keuh ban kisah tanggongjaweub ureung syiek sinoe di Amerika. Meunyoe ta terapkan di Aceh untuk bhaih peureunoe mita peng watee umue ka baleg, maka hana lee keujadia lagee kheun Pak Bupati Bireuen, “Pakek bajee dinih, Meucewek mantonglakee peng bak mak”. Nasaja kiraju.\nAbu West, Ureung geutanyoe Aceh nyang ka geu meuudep di Amerika.\n0 Response to "Abu West: Lam Paleh, Na Syari'at Islam Pancong di Amerika"